sagorsarker/bangla-wikipedia huggingface dataset:
এইচ. ভি. হরডার্ন

ড. হার্বার্ট ভিভিয়ান রঞ্জী হরডার্ন (; জন্ম: ১০ ফেব্রুয়ারি, ১৮৮৩ - মৃত্যু: ১৭ জুন, ১৯৩৮) প্রথিতযশা অস্ট্রেলীয় আন্তর্জাতিক ক্রিকেটার ছিলেন। ১৯১১ থেকে ১৯১২ সময়কালে অস্ট্রেলিয়া ক্রিকেট দলের পক্ষে ৭ টেস্টে অংশগ্রহণ করেন তিনি। অস্ট্রেলিয়ার পক্ষে প্রথম বড় ধরনের লেগ স্পিনার ও গুগলি বোলার ছিলেন রঞ্জী হরডার্ন নামে পরিচিত এইচ. ভি. হরডার্ন। কালো দৈহিক গড়নের কারণে জনপ্রিয় ভারতীয় ও ইংরেজ ক্রিকেটার কে এস রঞ্জিতসিংজী’র নামানুসারে ‘রঞ্জী’ ডাকনামে পরিচিতি পান।
সম্ভ্রান্ত হরডার্ন পরিবারের সদস্য তিনি। নিউ সাউথ ওয়েলসের উত্তর সিডনি এলাকায় জন্মগ্রহণ করেন হরডার্ন। ডিসেম্বর, ১৯০৫ সালে প্রথম-শ্রেণীর ক্রিকেটে নিউ সাউথ ওয়েলস দলের সদস্যরূপে অভিষেক ঘটে তার। কুইন্সল্যান্ড বুলসের বিপক্ষে প্রথম ইনিংসে ৮/৮১সহ খেলায় ১১ উইকেট দখল করেন তিনি। এরপর তিনি উচ্চ শিক্ষার্থে মার্কিন যুক্তরাষ্ট্র গমন করেন। পেন্সিল্‌ভেনিয়া বিশ্ববিদ্যালয়ে দন্ত বিষয়ে অধ্যয়নকালীন ১৯০৮ সালে ইংল্যান্ড ও ১৯০৮-০৯ মৌসুমে ফিলাডেলফিয়ান ক্রিকেট দলের সাথে জ্যামাইকা সফর করেন। ফিলাডেলফিয়ানের পক্ষে ১৭টি প্রথম-শ্রেণীর খেলায় অংশ নেন। আমেরিকায় অবস্থানকালেই গুগলিতে পারদর্শিতা লাভ করেন তিনি।
১৯১০ সালে অস্ট্রেলিয়ায় ফিরে আসেন ও ওয়ারেন বার্ডসলি’র নজর কাড়তে সমর্থ হন। তাকে দ্রুত রাজ্য ক্রিকেট দলের সদস্য মনোনীত করেন। ১৯১০-১১ মৌসুমে ছয় খেলায় তিনি ৪৩ উইকেট পান। ফলশ্রুতিতে অস্ট্রেলিয়ার দল নির্বাচকমণ্ডলীর দৃষ্টি আকর্ষণে সক্ষমতা দেখান ও বার্ডসলি’র নেতৃত্বের অনুসারী হন।
১৯১০-১১ মৌসুমে দক্ষিণ আফ্রিকার বিপক্ষে চার টেস্টের সিরিজে খেলার জন্য মনোনীত হন। তন্মধ্যে সিরিজের দুই টেস্টে অংশ নিয়ে ২১.০৭ গড়ে চৌদ্দ উইকেট পান। উল্লেখযোগ্য দিক ছিল অভিষেক টেস্টের দ্বিতীয় ইনিংসে পাঁচ উইকেট লাভ করা। পরের মৌসুমে ইংল্যান্ডের বিপক্ষে ২৪.৩৭ গড়ে ৩২ উইকেট তুলে নেন। ইংল্যান্ডের বিপক্ষে সিডনিতে অনুষ্ঠিত সিরিজের প্রথম টেস্টে তার বোলিং পরিসংখ্যান ছিল ১২/১৩৫। তার অনবদ্য বোলিংয়ে অস্ট্রেলিয়া সিরিজের একমাত্র জয় তুলে নেয়। জীবনের শেষ টেস্টও সিডনিতেই খেলেছেন। ঐ টেস্টে তিনি ১০/১৬১ পেয়েছিলেন। ঐ সময়ে তিনি তার বোলিংয়ের জন্য বিশ্বের সেরা বোলাররূপে পরিচিত ছিলেন।
চিকিৎসা পেশাকে হরডার্ন অগ্রাধিকার দিয়েছিলেন। কিন্তু ১৯১২ সালে ইংল্যান্ড সফরে তাকে বিতর্কিতভাবে দল নির্বাচকমণ্ডলী অন্তর্ভুক্ত করেন। ফলশ্রুতিতে তার ভবিষ্যৎ কর্মজীবনে অংশগ্রহণকে স্তিমিত করে তোলে। ১৯০৫ থেকে ১৯১৩ সময়কালে মাত্র ৩৫টি প্রথম-শ্রেণীর ক্রিকেটে অংশগ্রহণের সুযোগ ঘটে তার।
১৭ জুন, ১৯৩৮ তারিখে ৫৫ বছর বয়সে নিউ সাউথ ওয়েলসের ডার্লিংহার্স্টে এইচ. ভি. হরডার্নের দেহাবসান ঘটে।
আলসিবিয়াদে ফাঞ্চুল্লো আ স্কলা

আলসিবিয়াদে ফাঞ্চুল্লো আ স্কলা () হল একটি ইতালীয় সংলাপ। এই সংলাপটির রচয়িতার নাম জানা যায় না। ১৬৫২ সালে এটি প্রকাশিত হয়েছিল। সংলাপটি কিছুটা প্লেটোনিক সংলাপের অনুকরণে রচিত। এটি সমকামী সডোমির (পায়ুকামিতা) সমর্থনে রচিত হয়। সংলাপটির পটভূমি প্রাচীন এথেন্স। এই সংলাপের শিক্ষক চরিত্রটিকে সক্রেটিসের আদলে উপস্থাপনা করা হয়েছে। তিনি তার অন্যতম ছাত্র অ্যালসিবায়াডেসের সঙ্গে সম্পর্ক স্থাপন করতে চাইছিলেন। অ্যালসিবায়াডেস তার প্রস্তাবে সম্মত হচ্ছিলেন না। তিনি অলংকারের প্রয়োগ ও সোফিস্ট্রির সকল প্রকার কৌশল গ্রহণ করে তাকে নিরস্ত করার চেষ্টা করছিলেন। তার যুক্তি ছিল প্রকৃতি দেবী আমাদের যৌনাঙ্গগুলি দান করেছেন আমাদের নিজেদের উপভোগ করার জন্য। অন্য উপায়ে সেগুলি ব্যবহার করলে তারই অপমান করা হয়। তিনি গ্রিক পুরাণ ও সংস্কৃতি থেকে উদাহরণ দেখান। সেই সঙ্গে সদোম ও গোমোরাহ গল্প-ভিত্তিক উদাহরণও প্রদর্শন করেন। এই সংলাপটি হল "বালকামী স্বপ্নের একটি বলপূর্বক যাত্রা এবং বিংশ শতাব্দীর পূর্বে লিখিত এই বিষয়ের উপর সর্বাপেক্ষা সৎ ও সর্বাপেক্ষা দ্ব্যর্থতামুক্ত রচনা।" এটিকে বলা হয় "প্রথম সমকামী উপন্যাস।"
বহু বছর এই সংলাপটির রচয়িতার নাম রহস্যাবৃত ছিল। প্রথম দিকে এই রচনাটি পিয়েত্রো আরেন্টিনোর রচনা হিসেবে চিহ্নিত করা হত। কিনতি ১৮৮৮ সালে একটি নিবন্ধে অ্যাকিলি নেরি এই রচনার লেখক হিসেবে অ্যান্টোনিও রোক্কো নামে এক স্বাধীনচেতা যাজক ও দার্শনিককে চিহ্নিত করেন। এই ব্যক্তি জিওভান বাত্তিস্তা লোরেনডান কর্তৃক প্রতিষ্ঠিত অ্যাকাডেমিয়া ডেজিল ইনকগনিটি নামক সংস্থার সদস্য ছিলেন।
এই রচনাটি নির্লজ্জভাবে স্পষ্টভাষায় রচিত। বলা হয়ে থাকে, "লাম্পট্যবাদী ধারার অনুরূপ বইগুলির পরিপ্রেক্ষিতে একটি সংশয়বাদী দার্শনিক ধারার মূল অর্থে এই শব্দটিকে ব্যবহার করে এটি বোঝা আবশ্যক।"
সেভিল বিশ্ববিদ্যালয়

সেভিল বিশ্ববিদ্যালয় (ইউনিভার্সিদাদ দি সেভিলা) সেভিল, স্পেন এর মধ্যে একটি বিশ্ববিদ্যালয়। এটি ১৫০৫ খ্রিস্টাব্দে "কলেজীয় সান্তা মারিয়া দে জেসুস" নামে প্রতিষ্ঠিত হয়। এর ৬৫,০০০ সংখ্যক বর্তমান ছাত্র ধারণ ক্ষমতা আছে, এবং দেশের নির্বাচিত বিশ্ববিদ্যালয়ের মধ্যে অন্যতম।
সেভিল বিশ্ববিদ্যালয় এর প্রতিষ্ঠিত সময় ১৫ শতকের তারিখ বা সময়কাল দেয়া হয় যখন ক্যাথলিক মোনার্স (Catholic Monarchs) এলাকাটি মোর্স( Moors) থেকে উদ্ধার করে। এটা মূলত কলেজীয় দে সান্তা মারিয়া দে যীশু বলা হয়। ১৫০৫ খ্রিস্টাব্দে এটিকে একটি অনুশীলন বিশ্ববিদ্যালয় হিসাবে নিশ্চিত করা হয়। বর্তমানে বিশ্ববিদ্যালয়টি প্রযুক্তি ও বিজ্ঞান গবেষণার জন্য পরিচিত। 
লাইব্রেরি প্রায় ৭৭৭,০০০ ভলিউম ধারণ করে।
স্টিফেন এমেল

স্টিফেন অ্যাডাম এমেল (জন্ম মে ৮, ১৯৮১) একজন কানাডিয়ান অভিনেতা। তিনি টিভি ধারাবাহিক "অ্যারো"তে অলিভার কুইন চরিত্রে অভিনয়ের জন্য বিখ্যাত, যেটি কমিকস চরিত্র গ্রিন অ্যারো-এর উপর ভিত্তি করে নির্মিত। এছাড়া ""-এ কেসি জোনস চরিত্রে অভিনয়ের জন্য তিনি বিখ্যাত।
এমেল জন্মগ্রহণ করেন কানাডার ওন্টারিও এর টরেন্টো তে। তিনি "সান্দ্রা আন্নে(বলতে্‌") এবং "থমাস জে. এমেল" এর ছেলে। তিনি অভিনেতা "রবি এমেল" এর মামাতো ভাই। 
এমেল বিবাহ করেন অভিনেত্রী এবং মডেল "কাসান্দ্রা জিনকে" ২০১২ সালের ডিসেম্বরের ২৫ তারিখে ক্যারিবিয়ানে একটি ব্যক্তিগত অনুষ্টানে, এবং দ্বিতীয়বার নিউ ওরলিনস্‌ এ ২০১৩ সালের ২৬শে মে তে। এই দম্পতির একটি মেয়ে আছে, মাবি, যে ২০১৩ সালে জন্মগ্রহণ করে।
বড় হওয়ার সময় এমেল বিভিন্ন স্থানীয় ক্রীড়া দলের ভক্ত ছিলেন যেমন "টরেন্টো মেপল লিফস","টরেন্টো রাপ্টোরস্"‌ এবং "টরেন্টো ব্লু জেইস্"‌। এছাড়াও "এলএ কিংস" এবং "এলএ রাইডার্স"। এখনো তিনি খেলার সাথে বেশ সম্পৃক্ত; মাঝেমধ্যে তিনি তার ভক্তদের সাথে কৌতুক করেন যে "মেপল লিফস" এর খেলা বাদ দিয়ে বরং এরো দেখতে যখন দলটি কোন শক্ত প্রতিপক্ষের মুখোমুখি হয়।
এমেলকে "“কুইর এজ ফোলক্‌”"(২০০০) এর চতুর্থ সিজনে দেখা যায় যাতে তিনি লিবার্টি রাইডের প্রশিক্ষক হিসাবে দুইটি এপিসোডে অভিনয় করেন ২০০৪ সালে। এমেল "দান্তে’স কোব" নামের টেলিভিশন সিরিজের প্রথম সিজনে "এডাম" চরিত্রে অভিনয় করেন, দ্বিতীয় সিজনে তাঁকে "জন ফ্লেমিং" দ্বারা প্রতিস্থাপিত করা হয়।২০০৭ সালে তিনি একটি জেমিনি এওয়ার্ড জিতেন "‘রিজেনেসিস"’ তাঁর অতিথি চরিত্রের জন্য। একই বছর তিনি "জেমিনি এওয়ার্ড" এর জন্য মনোনীত হন “"রেন্ট-এ-গোলী"” এর জন্য।
তিনি আবর্তক ভূমিকায় অভিনয় করেছেন টিভি সিরিজ “দা কিঙ্ক ইন মাই হেয়ার” এবং “হার্টল্যান্ড” এ। ২০১০ সালের ডিসেম্বরের ৩ তারিখ, এমেল যোগ দেন “"দা ভেম্পায়ার ডাইরীস"” এ উয়ারউল্ফ “"ব্রাডি"” চরিত্রে দ্বিতীয় সিজনে।
"জরান ভ্যান দের স্লট" ভূমিকায় এমেল “"লাইফটাইমের"” ছবি “জাস্টিস ফর নাতালে হলোওয়ে” তে অভিনয় করেন যেটি ২০১১ সালের মে মাসে দেখানো হয়।
২০১১ সালের ২য় অক্টোবর এমেল "এইচবিও" এর সিরিজ “"হাং"” এর তৃতীয় সিজনে "জেসন" চরিত্রে অভিনয় করেন। তিনি টিভি সিরিজ “"৯০২১০"” এর চতুর্থ সিজনে জিম চরিত্রেও আবির্ভূত হন।
এমেল ২৮ অক্টোবর ২০১১তে ঘোষণা দেন যে তিনি “"জো দেশ্চানল"” এবং “"ম্যক্স গ্রীনফিল্ডের"” সাথে “নিউ গ্রীল” এর ক্রিসমাস এপিসোড সম্পন্ন করেছেন। 
জানুয়ারি ২০১২ তে এমেল “এরো” টিভি সিরিজের প্রধান নামভূমিকায় অভিনয় করেন, যেটি কমিক ক্যারেক্টার “গ্রীন এরো” থেকে নেয়া হয়েছে।
এমেল টিনেজ মিউটান্ট নিঞ্জা টার্টলসঃ আউট অব শাডো তেও সহ-অভিনেতা হিসাবে কাজ করেন, যেটি ২০১৬ সালের জুনে মুক্তি পায়।
২০১৬ সালে "টিনেজ মিউটান্ট নিঞ্জা টার্টলসঃ আউট অব শাডো" এর জন্য সিনেমাকন এওয়ার্ড পুরস্কার পান।২০০৭ সালে জেমিনি এওয়ার্ড,২০১৫ সালে বেস্ট এভার টিভি এওয়ার্ড, টিন চয়েজ এওয়ার্ড, স্লামি এওয়ার্ড এবং ২০১৬ সালে এমটিভি ফ্যান্ডম এওয়ার্ড পান। "জেমেনি এওয়ার্ড, টিন চয়েজ এওয়ার্ড" এ কয়েকবার এবং আরও কয়েকটি পুরস্কারে বেশ কয়েকবার মনোনীত হয়েছেন।
পূরবী বসু

পূরবী বসু (জন্ম ২১ সেপ্টেম্বর ১৯৪৯) হলেন একজন বাঙালি বিজ্ঞানী ও নারীবাদী গল্পকার, প্রাবন্ধিক, কবি ও ঔপন্যাসিক। তিনি তার রচনায় নারীবাদী ধ্যান-ধারণা ও সাম্প্রদায়িক সম্প্রীতি সম্পর্কে আলোকপাত করেছেন। তার বইয়ের সংখ্যা ৪০ এর উপর। সাহিত্যে অবদানের জন্য তিনি ২০০৫ সালে অনন্যা সাহিত্য পুরস্কার ও ২০১৪ সালে বাংলা একাডেমি পুরস্কার লাভ করেন।
পূরবী ১৯৪৯ সালের ২১ সেপ্টেম্বর তৎকালীন পূর্ব পাকিস্তানের (বর্তমান বাংলাদেশ) মুন্সীগঞ্জ জেলায় এক হিন্দু পরিবারে জন্মগ্রহণ করেন। তার বাবা ছিলেন মুন্সীগঞ্জের একজন নামকরা চিকিৎসক। তিন বোনের মধ্যে তিনি সবার ছোট। চতুর্থ শ্রেণীতে পড়াকালীন তার লেখা একটি গোয়েন্দা গল্প দেয়াল পত্রিকায় ছাপা হয়। ছোটবেলা থেকে বঙ্কিম রচনাবলী, শরৎচন্দ্র রচনাবলী পড়তেন। বাবার উৎসাহে লেখালেখি শুরু করেন। মুন্সীগঞ্জের একটি স্থানীয় দৈনিক পত্রিকায় কচিকাঁচার আসর, সাত ভাই চম্পা, খেলাঘর ইত্যাদি ছোটদের পাতায় লিখতে থাকেন। ধীরে ধীরে বড়দের পাতায় ও বিভিন্ন সাময়িকীতে লেখা শুরু করেন। ১৯৫৯ সালে আহসান হাবীব সম্পাদিত তৎকালীন দৈনিক পাকিস্তানের (বর্তমান দৈনিক বাংলা) সাহিত্য পাতায় তার গল্প ছাপা হয়।
পূরবী ম্যাট্রিক পাস করেন মানবিক শাখায়। ইন্টারমিডিয়েটে পড়েছেন বিজ্ঞান শাখায়। ঢাকা বিশ্ববিদ্যালয় থেকে ফার্মেসি বিষয়ে স্নাতক ডিগ্রী লাভ করেন। পরে উচ্চশিক্ষার জন্য পাড়ি জমান যুক্তরাষ্ট্রে। সেখানে তিনি মেডিক্যাল কলেজ অভ পেনসিলভ্যানিয়া থেকে প্রাণ-রসায়নে স্নাতকোত্তর ও ইউনিভার্সিটি অভ মিসৌরি থেকে পুষ্টিবিজ্ঞানে পিএইচডি ডিগ্রী লাভ করেন। তারপর পোস্ট ডক্টরাল গবেষণা করেছেন এবং পেয়েছেন গবেষণা বৃত্তি। এছাড়া বেশ কিছু খ্যাতনামা জার্নালে তার লেখা আর্টিকেল ছাপা হয়েছে।
পূরবী বসু ১৯৬৭ সালের ২৪ সেপ্টেম্বর একুশে পদক বিজয়ী সাহিত্যিক জ্যোতিপ্রকাশ দত্তের সাথে বিবাহবন্ধনে আবদ্ধ হন। জ্যোতিপ্রকাশের সাথে তার পরিচয় হয় ঢাকা বিশ্ববিদ্যালয়ের দর্শন বিভাগের অধ্যাপক শহীদ গোবিন্দ চন্দ্র দেবের সেক্রেটারিয়েট রোডের বাসায়। পরিচয় থেকে প্রণয়। জ্যোতিপ্রকাশ উচ্চশিক্ষার জন্য যুক্তরাষ্ট্র যাওয়ার আগে পূরবীকে বিয়ে করেন। বিয়ে হয় পূরবীর গ্রামের বাড়ি মুন্সীগঞ্জে। তাদের এক মেয়ে ও এক ছেলে। মেয়ে জয়ীষা রাগিনী দত্ত ও ছেলে দীপন রাগ দত্ত।
তিনি পেশায় একজন বিজ্ঞানী। তার কর্মজীবন শুরু হয় যুক্তরাষ্ট্রের নিউইয়র্কের মেমেরিয়াল স্লোন কেটারিং ক্যান্সার সেন্টারে গবেষণা কর্মকর্তা হিসেবে। পরে অধ্যপনা করেছেন নিউইয়র্কের কর্নেল ইউনিভার্সিটিতে। দীর্ঘদিন বিদেশে থাকার পর দেশে এসে যোগ দেন বেক্সিমকো ফার্মাসিউটিক্যালে। তারপর বাংলাদেশের সর্ববৃহৎ এনজিও ব্র্যাকের স্বাস্থ্য বিভাগের পরিচালক পদে দায়িত্ব পালন করেন।
ছোটবেলা থেকে লেখালেখি শুরু করলেও তার প্রথম বই "পূরবী বসুর গল্প" ১৯৮৯ সালে প্রকাশিত হয় সমবায় প্রকাশনী থেকে। তার গল্প ও প্রবন্ধে লিখেছেন সমাজের অবহেলিত ও নিপীড়িত মানুষের কথা এবং ধর্মীয় সংখ্যালঘু ও দরিদ্র জনগণের বিবরণ। ২০১৩ সালে তার প্রবন্ধ "প্রাচ্য পুরাণ ও প্রাচ্যে পুরাতন নারী" প্রকাশিত হয়। এই বইতে রয়েছে ১৩টি প্রবন্ধ। প্রবন্ধগুলোতে রয়েছে ১৮টি পুরাণ ও উপপুরাণসহ প্রাচ্যের রূপকথা ও উপকথার নারী চরিত্রের বর্ণনা ও তাদের ঘটনাবলী। বেঙ্গল পাবলিকেশন্স থেকে প্রকাশিত হয় তার রচিত "আমার এ দেহখানি"। বইটি লিখেছেন পুরুষ ও পুরুষতন্ত্র, মাতৃত্ব ও নারী পুরুষের সৃষ্টির রহস্য নিয়ে। তার প্রথম উপন্যাস "অবিনাশী যাত্রা" ২০১৪ সালে প্রকাশিত হয় অন্য প্রকাশ থেকে। এই উপন্যাসে তিনি একজন নারীর প্রবাসে একাকী বেঁচে থাকার সংগ্রাম তুলে ধরেছেন।
গল্পগ্রন্থ
প্রবন্ধ
কবিতা
উপন্যাস
শিশুসাহিত্য
অভিধান
পাহাড়ি কাশ

পাহাড়ি কাশ হল বহুবর্ষজীবি পাহাড়ি উদ্ভিদ। এটি ঘাস পরিবারের সদস্য। এর বৈজ্ঞানিক নাম "saccharum arundinaceum"। ইংরেজিঃ "Pin-reed grass"। পরিবার Poaceae।
বাংলাদেশ, ভারত, নেপাল ও মিয়ানমার এর আবাসভূমি।
পাহাড়ি কাশ মূলত লম্বা কান্ডের ঘাস। উচ্চতা ১০-১৫ ফুট। পাতার রং ধূসর-সবুজ এবং পাতার মাঝখানে সাদা বর্ণের মধ্যশিরা থাকে। এরা গুচ্ছাকারে বা ঝাড় আকারে বেড়ে ওঠে। ঝাড় কোনো বাধা না পেলে চারদিকে বিস্তৃত হয়। পাহাড়ের যেখানে পানি জমে থাকে না সেখানকার শিলা, পাথর ও বালুযুক্ত মাটিতে ভালো জন্মে। তাই পাহাড়ের ঢালে, টিলায় এদের বেশি জন্মাতে দেখা যায়। তবে পাহাড়ি নদীর কাছে এলিয়ে পড়া উপত্যকায় মাঝে মাঝে দেখা মেলে। সমতল এলাকায় এদের উপস্থিতি বিরল।
ইংরেজি অক্টোবর মাসের শুরুতে পাহাড়ি কাশের কাণ্ডের মাঝখান থেকে মঞ্জরি বের হয় এবং তাতে ফুল ধরে। ফুলের মঞ্জরি বেড়ে গিয়ে পাতা থেকে ২-৩ মিটার ওপরে চলে আসে। পাহাড়ি কাশফুলের রং নদীর চরে ফোটা কাশের থেকে আলাদা। পাহাড়ে যখন কাশফুল ফোটে, তখন এই বুনোফুলের চেহারা অনেকটা সবুজাভ মনে হয়। পরবর্তিতে এটি গোলাপি-রুপালি রং ধারণ করে এবং পরিণত বয়সে এর রং কিছুটা ফ্যাকাশে সাদা হয়ে যায়।
বীজের মাধ্যমে এদের বংশবিস্তার ঘটে। বাতাসের মাধ্যমে এ ঘাসের বীজ চারদিকে ছড়িয়ে পড়ে এবং বীজ থেকে নতুন চারা গজায়। তবে অত্যধিক আহরণের ফলে বর্তমানে পাহাড়ি কাশের পরিমাণ কমে যাচ্ছে।
কাশফুলের এ প্রজাতিটি পাহাড়ি জনগোষ্ঠীর কাছে অনেক জনপ্রিয়। তারা এটি দিয়ে ঝাড়ু, ঘরের বেড়া, চাল ও ঝুড়ি তৈরি করে। পাহাড়ে ভূমিক্ষয় রোধে এটির অনেক গুরুত্বপূর্ণ ভূমিকা রয়েছে।
ঘাস জাতীয় এই উদ্ভিদটি বাংলাদেশের পার্বত্য চট্টগ্রাম, কক্সবাজার ও চট্টগ্রাম এলাকার পাহাড়ে বেশি দেখা যায়।
ফাল্গুনী মুখোপাধ্যায়

ফাল্গুনী মুখোপাধ্যায় (৭ মার্চ ১৯০৪ — ২৫ এপ্রিল ১৯৭৫) ছিলেন একজন খ্যাতনামা বাঙালি লেখক, ঔপন্যাসিক ও সম্পাদক। এটি তার ছদ্মনাম। তার আসল নাম তারাপদ। তার বিখ্যাত উপন্যাস "চিতা বহ্নিমান" ও "শাপমোচন"। এই দুটি উপন্যাস তার পাঠক সৃষ্টিতে বড় ভূমিকা রেখেছে।
ফাল্গুনী মুখোপাধ্যায় ১৯০৪ সালের ৭ মার্চ ভারতের পশ্চিমবঙ্গের বীরভূম জেলার খয়রাশোলের নাকড়াকোন্দা গ্রামে জন্মগ্রহণ করেন। হেতমপুর কলেজে আই.এ. পড়ার সময়ই রাজরোষে পড়েন। পরে কলকাতার স্কটিশ চার্চ কলেজ থেকে বি.এ পাশ করেন। তার নামে ২০০৭ সালে এই গ্রামের একটি পাড়ার নামকরণ করা হয় 'ফাল্গুনী পল্লি'।
তিনি ছিলেন বঙ্গলক্ষ্মী মাসিকপত্রের সম্পাদক। সেখান থেকেই তার সাহিত্য জীবন শুরু হয়। তার রচিত অন্যতম এবং বহুপঠিত দুটি উপন্যাস "চিতা বহ্নিমান" ও "শাপমোচন"। ১৯৫৫ সালে "শাপমোচন" উপন্যাস অবলম্বনে পরিচালক সুধীর মুখার্জি উত্তম কুমার-সুচিত্রা সেন জুটিকে নিয়ে একই নামে একটি চলচ্চিত্র নির্মাণ করেন। এছাড়া ২০০৯ সালে দুর্গা পূজা উপলক্ষ্যে বাংলাদেশী নাট্য নির্মাতা এসএম দুলাল একই নামে একটি টেলিফিল্ম নির্মাণ করেন। আহসান হাবীব নাসিম ও মেহবুবা মাহনুর চাঁদনী অভিনীত টেলিফিল্মটি এনটিভিতে প্রচারিত হয়। তার অন্যান্য উপন্যাসগুলোর মধ্যে "আকাশ বনানী জাগে", "আশার ছলনে ভুলি", "বহ্নিকন্যা", "ভাগীরথী বহে ধীরে", "মন ও ময়ূরী", "জলে জাগে ঢেউ", "মীরার বধূয়া", "স্বাক্ষর", "চরণ দিলাম রাঙায়ে" উল্লেখযোগ্য। এছাড়া প্রকাশিত হয় তার রচিত দুটি কাব্যগ্রন্থ "হিঙ্গুল নদীর কূলে" ও "কাশবনের কন্যা"।
উপন্যাস
চিতা বহ্নিমান
শাপমোচন
আকাশ বনানী জাগে (১৯৪৩)
আশার ছলনে ভুলি (১৯৫০)
বহ্নিকন্যা (১৯৫১)
ভাগীরথী বহে ধীরে (১৯৫১)
মন ও ময়ূরী (১৯৫২)
জলে জাগে ঢেউ (১৯৫৪)
মীরার বধূয়া (১৯৫৬)
স্বাক্ষর (১৯৫৭)
চরণ দিলাম রাঙায়ে (১৯৬৬)
বধূ
ফুলশয্যার রাত
ফাল্গুনী অমনিবাস
শ্রেষ্ঠ উপন্যাস সমগ্র
কাব্যগ্রন্থ
হিঙ্গুল নদীর কূলে (১৯৩৫)
কাশবনের কন্যা (১৯৩৮)
শিশু সাহিত্য/গোয়েন্দা উপন্যাস [৭]
পাতালের পাকচক্র
গুপ্তধনের সন্ধানে
কালো রুমাল
চার্লস টার্নার

চার্লস টমাস বায়াস টার্নার (; জন্ম: ১৬ নভেম্বর, ১৮৬২ - মৃত্যু: ১ জানুয়ারি, ১৯৪৪) নিউ সাউথ ওয়েলসের বাথার্স্ট এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেট তারকা ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৮৭ থেকে ১৮৯৫ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছিলেন।
ঘরোয়া প্রথম-শ্রেণীর ক্রিকেটে নিউ সাউথ ওয়েলসের প্রতিনিধিত্ব করেছেন। দলে মূলতঃ বোলারের দায়িত্ব পালন করতেন ‘চার্লি’ কিংবা ‘টেরর’ ডাকনামে পরিচিত চার্লস টার্নার। তাকে অস্ট্রেলিয়ার ক্রিকেটের ইতিহাসে অন্যতম সেরা বোলাররূপে গণ্য করা হয়ে থাকে।
শুরুরদিকে প্রথম-শ্রেণীর ক্রিকেটে বেশ অসফল ছিলেন তিনি। কিন্তু ১৮৮৬-৮৭ মৌসুমে ব্যাংকার হিসেবে বাথার্স্ট থেকে সিডনিতে স্থানান্তরিত হলে তার খেলার গতিধারায় আমূল পরিবর্তন আসে। মাত্র ৭ খেলায় ৭.৬৮ গড়ে ৭০টি প্রথম-শ্রেণীর উইকেট পান। ভিক্টোরিয়ার বিপক্ষে ১৮৪ রানে আট উইকেট পেলেও আলফ্রেড শয়ের নেতৃত্বাধীন দলের বিপক্ষে সুন্দর ক্রীড়াশৈলী উপস্থাপনার মাধ্যমে নিজেকে ইংরেজ ক্রিকেটে সম্প্রদায়ের সাথে পরিচিতি ঘটান।
অভিষেক টেস্টের প্রথম ইনিংসে ৬/১৫ ও দ্বিতীয় ইনিংসসহ তার বোলিং পরিসংখ্যান ছিল ৯/৯৩। অনুপযোগী পীচে সবিশেষ দক্ষতার কারণে তিনি ‘টেরর টার্নার’ ডাকনামে পরিচিতি পান। একমাত্র বোলার হিসেবে প্রথম ছয় টেস্টেই ৫০ উইকেট সংগ্রহ করেন। প্রথম অস্ট্রেলীয় বোলার হিসেবে টেস্টে ১০০ উইকেট পান। ১৮৮৭-৮৮ মৌসুমে সফরকারী ইংল্যান্ডের বিপক্ষে অনুষ্ঠিত টেস্টে ১২/৮৭ পান। সিডনি ক্রিকেট গ্রাউন্ডে তার এ বোলিং পরিসংখ্যান অদ্যাবধি সেরার মর্যাদা পাচ্ছে। শত উইকেট দখলের পর ৪ ফেব্রুয়ারি, ১৮৯৫ তারিখে সর্বশেষ টেস্টে অংশ নেন।
ক্রিকেট খেলা থেকে অবসর গ্রহণের পর বিংশ শতকের শুরুতে অস্ট্রেলিয়ার ক্রিকেটে প্রশাসকের দায়িত্বে পালন করেন। তার আমলে শুষ্ক মৌসুমে খেলার ব্যবস্থা করা হয় ও পীচের উন্নয়ন ঘটানো হয়।
তাদের পরিবার ইংল্যান্ডের লিডস থেকে মুক্ত অভিবাসনের অংশ হিসেবে বাথার্স্টে চলে আসেন। সেখানে তারা বেশকিছু হোটেল পরিচালনা করেন। তন্মধ্যে রয়্যাল হোটেল অদ্যাবধি টিকে রয়েছে।
১৮৮৮ ইংরেজ মৌসুমে ১১.২৭ গড়ে ২৮৩ উইকেট পান। ১৮৮২ সালে টেড পিটের গড়া রেকর্ডের চেয়ে তার এ সংখ্যাটি ৬৯টি বেশি ছিল। কেবলমাত্র ১৮৯৫ সালে টম রিচার্ডসন এবং ১৯২৮ ও ১৯৩৩ সালে টিচ ফ্রিম্যান তার তুলনায় ভালো করেছিলেন। ১৮৮৮ সালে সবগুলো খেলায় অংশ নিয়ে ৩১৪ উইকেট পেয়েছিলেন।
১৮৮৭-৮৮ অস্ট্রেলীয় মৌসুমে বারো খেলায় ১০৮ উইকেট পেয়েছিলেন যা অস্ট্রেলিয়ার যে-কোন বোলারের জন্য রেকর্ডবিশেষ। ১৮৮৮ সালে হ্যাস্টিংসে ইংরেজ একাদশের বিপক্ষে ৫০ রান খরচায় ১৭ উইকেট তুলে নেন। তন্মধ্যে ১৪জন বোল্ড, ২জন এলবিডব্লিউ ও একজন স্ট্যাম্পিংয়ের শিকার হয়েছিলেন।
১৫ ফেব্রুয়ারি, ২০০৭ তারিখে এনএসডব্লিউ ক্রিকেট দলের সার্ধ্বশত বার্ষিকী উপলক্ষে সর্বকালের দ্বাদশ খেলোয়াড়ের একজনরূপে মনোনীত হন।
আনহুয়েই

আনহুয়েই (উচ্চারণ ; ) গণপ্রজাতন্ত্রী চীনের পূর্ব অংশে অবস্থিত একটি স্থলবেষ্টিত প্রদেশ। প্রদেশটির ইয়াংসি নদী ও হুয়াই নদীর অববাহিকায় অবস্থিত। প্রদেশটির পূর্বে চিয়াংসু, দক্ষিণ-পূর্বে চচিয়াং, দক্ষিণে চিয়াংশি, দক্ষিণ-পশ্চিমে হুপেই, উত্তর-পশ্চিমে হনান, এবং উত্তরে কিছু অংশ জুড়ে শানতুং প্রদেশগুলি অবস্থিত। প্রদেশটির রাজধানীর নাম হফেই।
"আনহুয়েইই" নামটি দুইটি শহরের নাম থেকে এসেছে: আনছিং এবং হুয়েইচৌ (বর্তমান হুয়াংশান শহর). আনহুয়েই-এর সংক্ষিপ্ত রূপটি হল "ওয়ান" (""), যা ঐতিহাসিক ওয়ান রাজ্য, ওয়ান পর্বত ও ওয়ান নদীর নামে নামকরণ করা হয়েছে।
সাইদুলি নদী

সাইদুলি নদী, সাইঢুলী নদী বা বারনি নদী বাংলাদেশের উত্তর-পূর্বাঞ্চলের নেত্রকোণা ও কিশোরগঞ্জ জেলার একটি নদী। নদীটির দৈর্ঘ্য ৬৭ কিলোমিটার, গড় প্রস্থ ৮৫ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক সাইদুলি নদীর প্রদত্ত পরিচিতি নম্বর উত্তর-পূর্বাঞ্চলের নদী নং ৭৭।
জাহাঙ্গীর আলম

জাহাঙ্গীর আলম (জন্ম: ৫ মার্চ, ১৯৭৩) নারায়ণগঞ্জে জন্মগ্রহণকারী বাংলাদেশের সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন। ১৯৯৭ থেকে ১৯৯৯ সময়কালে বাংলাদেশ দলের পক্ষে ৩টি একদিনের আন্তর্জাতিকে অংশ নিয়েছেন। দলে তিনি মূলতঃ উদ্বোধনী ব্যাটসম্যান হিসেবে খেলতেন। পাশাপাশি দলের প্রয়োজনে উইকেট-রক্ষণেও নিজেকে জড়িত রাখতেন। ঘরোয়া ক্রিকেটে সফলতা পেলেও আন্তর্জাতিক অঙ্গনে তেমন সুবিধা করতে পারেননি।
১৯৮৯ সালে অনূর্ধ্ব-১৯ দলের সদস্যরূপে ইংল্যান্ড সফরে স্বীয় ক্রীড়াপ্রতিভা তুলে ধরেন। শতক তুলে সফর শুরু করেন ও ধারাবাহিকতা অব্যাহত রাখেন। ওয়েকোম্বের বিপক্ষে তার ১৩২ রান সফরে দলের সর্বোচ্চ ছিল। এসময় তিনি জাভেদ ওমরের সাথে উদ্বোধনী জুটিতে ২১০ রান তুলেন। এছাড়াও হোমস্টেডের বিপক্ষে ৩৫ ও ওয়াকহামের বিপক্ষে ৪০ করেন। সামগ্রিকভাবে ৫ খেলায় ৪৩.৮০ গড়ে ২১৯ রান সংগ্রহ করেন তিনি। এর বৈপরীত্য ধরা পড়ে ডিসেম্বর, ১৯৮৯ সালের অনূর্ধ্ব-১৯ এশিয়া কাপে। এতে তিনি তেমন সুবিধা করতে পারেননি। চার খেলায় অংশ নিয়ে চট্টগ্রামে শ্রীলঙ্কার বিপক্ষে সর্বোচ্চ ৩৮ তোলেন।
১৯৯৪ সালে কেনিয়ায় অনুষ্ঠিত আইসিসি ট্রফিতে তিনি তার স্বর্ণালী সময় অতিবাহিত করেন। সংযুক্ত আরব আমিরাতের বিপক্ষে অপরাজিত ১১৭* রান করেন যা দলের উল্লেখযোগ্য দিক ছিল। এরপর নেদারল্যান্ডস ও কেনিয়ার বিপক্ষে যথাক্রমে ৪৮ ও ৫৭ করেন। তবে সবগুলো খেলাতেই তার দল পরাজিত হয়েছিল। ১৯৯৭ সালের আইসিসি ট্রফি জয়ী বাংলাদেশ দলের অন্যতম সদস্য ছিলেন। গ্রুপ-পর্বে তিনি কেবলমাত্র স্বাগতিক মালয়েশিয়ার বিপক্ষে একটি খেলায় অংশ নিতে পেরেছিলেন। দুটি প্রতিযোগিতায় অংশ নিয়ে ৮ আট খেলায় ২৯১ রান তুলেন।
নম্রতা শিরোদকর

নম্রতা শিরোদকর (; জন্ম ২২ জানুয়ারি ১৯৬৯) একজন অভিনেত্রী , প্রযোজক ও প্রাক্তন মডেল যিনি বলিউডে নিজের কাজের জন্য বিখ্যাত। ১৯৯৩ তে উনি 'ফেমিনা মিস ইন্ডিয়া' খেতাব জয় করেন। ওনার উল্ল্যেখযোগ্য কাজগুলি হল "কাচ্চে ধাগে" (১৯৯৯), "এড়ুপুন্না থাড়াকান" (১৯৯৯), "বাস্তভ - দি রিয়েলিটি" (১৯৯৯), "পুকার" (২০০০), যার জন্য উনি 'আইফা বেস্ট সাপোর্টিং এ্যাক্ট্রেস' পুরস্কারের জন্য মনোনীত হয়েছিলেন, "আস্তিতভা" (২০০০), "দিল ভিল পিয়ার ভিয়ার" (২০০২), "এলওসি কার্গিল" (২০০৩) এবং ত্রিভাষিক "ব্রাইড এন্ড প্রেজুডিস" (২০০৪), যা যুক্তরাজ্যে ভালো আয় করেছিলো। নম্রতা তেলুগু চলচ্চিত্র অভিনেতা মহেশ বাবুকে ২০০৫ সালের ১০ ফেব্রুয়ারি বিয়ে করেন, তাদের এক মেয়ে আর এক ছেলে।
নম্রতার বড় বোন হচ্ছে অভিনেত্রী শিল্পা শিরোদকর। নম্রতা মারাঠি অভিনেত্রী মীনাক্ষী শিরোদকর (১৯১৬-১৯৯৭) এর নাতিনী।
নম্রতা মডেল হিসেবে কাজ করতেন এবং ১৯৯৩ সালে 'মিস ইন্ডিয়া' খেতাবপ্রাপ্ত হন। তিনি 'মিস ইউনিভার্স' প্রতিযোগিতায় ভারতের প্রতিনিধিত্ব করেছিলেন এবং পঞ্চম অবস্থানে এসেছিলেন। একই বছর তিনি 'মিস এশিয়া প্যাসিফিক' প্রতিযোগিতাতেও অংশ নেন এবং প্রথম রানার আপ হন।
অক্ষয় কুমার এবং সুনীল শেট্টির সঙ্গে তিনি "পুরাব কি ল্যায়লা পাশ্চিম কি ছ্যায়লা" নামের একটি চলচ্চিত্রে অভিনয় করেন কিন্তু এটাকে মুক্তি দেওয়া হয়নি, এরপর তিনি "জাব পিয়ার কিসিসে হোতা হে" (১৯৯৮ সালে মুক্তিপ্রাপ্ত) তে সালমানের খানের বিপরীতে কাজ করেন তবে তাকে এই চলচ্চিত্র ছোটো ভূমিকায় নেওয়া হয়েছিলে সালমানের মৃত স্ত্রী হিসেবে। এরপর তিনি সঞ্জয় দত্তের সঙ্গে "বাস্তভ - দি রিয়েলিটি" চলচ্চিত্রে কাজ করার সুযোগ পান; তিনি এই চলচ্চিত্রে অভিনয়ের জন্য পরিচিতি পেয়ে যান।
কে এম আবু বাকের

কে এম আবু বাকের (জন্ম: ১ জানুয়ারি, ১৯৫৩) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
কে এম আবু বাকেরের জন্ম নারায়ণগঞ্জ জেলার রূপগঞ্জ উপজেলার মাছুমাবাদ গ্রামে। তার বাবার নাম কে এম আবদুল্লাহ এবং মায়ের নাম সুলতানা আবদুল্লাহ। তার স্ত্রীর নাম নাজমা আক্তার। তাদের তিন ছেলে।
১৯৭১ সালে কে এম আবু বাকের শিক্ষার্থী ছিলেন। মুক্তিযুদ্ধ শুরু হলে যুদ্ধে যোগ দেন। তিনি প্রথম বাংলাদেশ ওয়ার ফোর্সে অন্তর্ভুক্ত হন। প্রশিক্ষণ শেষে ‘জেড’ ফোর্সের অষ্টম ইস্ট বেঙ্গল রেজিমেন্টের অধীনে যুদ্ধ করেন। ধামাই চা-বাগান, সোনারুপা, ফুলতলা উল্লেখযোগ্য যুদ্ধ। স্বাধীনতার পর বাংলাদেশ সেনাবাহিনীতে চাকরি করেন। ১৯৯৬ সালে ব্রিগেডিয়ার জেনারেল হিসেবে অবসর নেন তিনি।
১৯৭১ সালের ডিসেম্বর মাসের শুরুতে মৌলভীবাজার জেলার অন্তর্গত ভানুগাছ এলাকায় মুক্তিযুদ্ধের চূড়ান্ত পর্যায়ে নিয়মিত মুক্তিবাহিনীর ‘জেড’ ফোর্সের অষ্টম ইস্ট বেঙ্গল রেজিমেন্ট বৃহত্তর সিলেট মুক্ত করার জন্য সীমান্ত এলাকা থেকে শমসেরনগর-মৌলভীবাজার-সিলেট অক্ষ ধরে অগ্রসর হতে থাকে। ৩০ নভেম্বর মধ্যরাত থেকে তারা অভিযান শুরু করেন। কমলগঞ্জ হয়ে কেরামতনগর মুক্ত করার জন্য তারা এগোতে থাকেন ভানুগাছের দিকে। কিন্তু পথ হারিয়ে ফেলায় মুক্তিযোদ্ধারা সময়মতো ভানুগাছে পৌঁছাতে পারেননি। গভীর রাতে সীমান্ত অতিক্রম করে সামনে এগিয়ে যেতে থাকলেন মুক্তিযোদ্ধারা। তারা কয়েকটি দলে বিভক্ত ছিলেন। একটি দলে ছিলেন কে এম আবু বাকের। তিনিই তাদের দলনেতা ছিলেন। অন্ধকারে হাঁটতে হাঁটতে তারা পথ হারিয়ে ফেললেন। এর মধ্যে ভোর হলো। আবছা আলোয় বুঝতে পারলেন আঁকাবাঁকা পথে তারা বেশি দূর এগোতে পারেননি। এমন সময় তাদের সামনে হঠাৎ হাজির হলো পাকিস্তানি সেনাবাহিনীর টহল দল। একসঙ্গে এত মুক্তিযোদ্ধা দেখে পাকিস্তানি সেনাদের চক্ষু চড়কগাছ। মুক্তিযোদ্ধারা আক্রমণ করার আগেই ভয় পেয়ে তারা আত্মসমর্পণ করল। এ ঘটনা ভানুগাছের সন্নিকটে।
কেরামতনগরে পাকিস্তান সেনাবাহিনীর প্রতিরক্ষা অবস্থান ছিল বেশ শক্তিশালী। কে এম আবু বাকেরের নেতৃত্বাধীন দলের ওপর দায়িত্ব ছিল কেরামতনগরের আউট পোস্ট দখলের। তিনি তার দল নিয়ে দিনের বেলাতেই সেখানে আক্রমণ করেন। পাকিস্তানি সেনারাও তাদের পাল্টা আক্রমণ করে। শুরু হয় রক্তক্ষয়ী যুদ্ধ। মুক্তিযোদ্ধাদের সাহসিকতা ও বীরত্বে হকচকিত পাকিস্তানি সেনারা একপর্যায়ে পিছু হঠতে বাধ্য হয়। মুক্তিযোদ্ধারা সহজেই কেরামতনগর দখল করেন।
এই যুদ্ধে কে এম আবু বাকের কৌশলী ভূমিকা পালন করে পাকিস্তানি সেনাদের তাক লাগিয়ে দেন। পাকিস্তানিরা ভাবতেই পারেনি দিনের বেলায় এভাবে মুক্তিযোদ্ধারা আক্রমণ করবেন। যুদ্ধে পাকিস্তান সেনাবাহিনীর বেশ ক্ষয়ক্ষতি হয়। মুক্তিবাহিনীর সাতজন আহত হন।
জিয়াউল ফারুক অপূর্ব

জিয়াউল ফারুক অপূর্ব (অপূর্ব নামে পরিচিত) (জন্ম: ২৭ জুন, ১৯৮৩) হলেন একজন বাংলাদেশী অভিনেতা ও মডেল। অপূর্ব টেলিভিশন নাটকে অভিনয় দিয়ে তার কর্মজীবন শুরু করেন, ২০১৪ সালে "গ্যাংস্টার রিটার্নস" চলচ্চিত্র দিয়ে তার বড় পর্দায় ও ২০২৩ সালে "বুকের মধ্যে আগুন" এর মাধ্যমে ওয়েব ধারাবাহিকে অভিষেক হয়, এবং সে তার "বড় ছেলে" নাটকটির জন্য বেশি পরিচিত। তিনি অভিনয়ের পাশাপাশি সঙ্গীতেরও চর্চা করেন। অপূর্ব বাংলাদেশের অন্যতম জনপ্রিয় অভিনেতা গুলোর মধ্যে একজন।
২০১৭ সালে তার অভিনীত "বড় ছেলে" নাটকটি প্রশংসিত হয় এবং তিনি তারকা জরিপে শ্রেষ্ঠ টিভি অভিনেতা বিভাগে মেরিল-প্রথম আলো পুরস্কার লাভ করেন।
অপূর্ব ২৭ জুন ১৯৮৩ সালে শরীয়তপুর জেলায় জন্মগ্রহণ করেন। তার মা ফিরোজা আহমেদ রাজশাহী বেতারের একজন শিল্পী ছিলেন। তার নানা রাজশাহী বেতারের একজন উপস্থাপক ছিলেন। বাল্যকাল থেকেই অপূর্বর শোবিজে আগ্রহ ছিল। তিনি ২০০২ সালে "ইউ গট দ্য লুকস" অনুষ্ঠানে "মিঃ বাংলাদেশ" খ্যাতি লাভ করেন।
অপূর্বর কর্মজীবন শুরু হয় অমিতাভ রেজা চৌধুরী নির্দেশিত নেসক্যাফের বিজ্ঞাপনে মডেলিংয়ের মাধ্যমে। তার ল্যাব এইডের বিজ্ঞাপনও জনপ্রিয়তা লাভ করে।
২০০৬ সালে গাজী রাকায়েত পরিচালিত "বৈবাহিক" নাটক দিয়ে অভিনয়ে যাত্রা শুরু করেন।
অপূর্ব নিজের প্রযোজনা সংস্থা "এএসআই ক্রিয়েশন লিমিটেড" প্রতিষ্ঠা করেন এবং ২০১২ সালে "ব্যাকডেটেড" নামক টেলি চলচ্চিত্র পরিচালনা করেন। তিনি শিহাব শাহীন নির্দেশিত "ভালোবাসার চতুষ্কোণ" ধারাবাহিক নাটকের শিরোনাম গানে কণ্ঠ দেন।
অপূর্বর চলচ্চিত্রে অভিষেক হয় আশিকুর রহমান পরিচালিত "গ্যাংস্টার রিটার্নস" চলচ্চিত্র দিয়ে। ছবিটি ২০১৫ সালে ২৭ নভেম্বর মুক্তি পায়। এছাড়া তিনি মোরশেদুল ইসলামের পরিচালনায় "বৃষ্টির দিন" শিরোনামের একটি চলচ্চিত্রের অভিনয় করেন, কিন্তু কয়েকদিন চিত্রধারনের কাজ করার পর ছবিটি বাতিল করা হয়।
২০১৮ সালে তিনি মিজানুর রহমান আরিয়ান পরিচালিত প্রথম ধারাবাহিক নাটক "গল্পগুলো আমাদের"-এ অভিনয় করেন। এই বছর ঈদুল ফিতরে তার অভিনীত শিহাব শাহীন পরিচালিত "শেষ পর্যন্ত", হিমি পরিচালিত "আনমনে তুমি", মাহিদুল মাহিম পরিচালিত "খেয়ালি আমি হেঁয়ালি তুমি", জাকারিয়া শৌখিন পরিচালিত "জলসাঘর" টেলিভিশন নাটকগুলো প্রচারিত হয়।
অপূর্ব ২০১০ সালের ১৮ আগস্ট ভালোবেসে বিয়ে করে মডেল-অভিনেত্রী সাদিয়া জাহান প্রভাকে। অপূর্ব প্রভার প্রাক্তন প্রেমিক রাজিবের সাথে তার সম্পর্কের কথা জানতে পেরে ২০১১ সালের ২১ ফেব্রুয়ারি প্রভার সাথে বিবাহ বিচ্ছেদ করেন। প্রভার সাথে বিবাহবিচ্ছেদের পর অপূর্ব ২০১১ সালের ২১ ডিসেম্বর নাজিয়া হাসান অদিতিকে বিয়ে করেন। অপূর্ব-অদিতি দম্পতির একমাত্র সন্তান জায়ান ফারুক আয়াশ। অদিতির সাথে ১৭ মে ২০২০ তারিখে বিবাহ বিচ্ছেদ হয়। পিতা ও পুত্রের জন্মদিন একই দিনে। অদিতির সাথে বিবাহবিচ্ছেদের পর অপূর্ব ২০২১ সালের ২ সেপ্টেম্বর শাম্মা দেওয়ানকে বিয়ে করেন।
অপূর্ব ব্রাজিল জাতীয় ফুটবল দলের সমর্থক।
সিংগাইর সরকারি কলেজ

সিংগাইর কলেজ মানিকগঞ্জের সিংগাইর উপজেলার সিংগাইরে অবস্থিত একটি কলেজ। প্রতিষ্ঠালগ্ন থেকে কলেজটিতে উচ্চমাধ্যমিক শাখার সাথে সাথে স্নাতক (পাস) ও স্নাতক (সম্মান) কোর্স চালু আছে।
১ জুলাই ১৯৭০ সালে কলেজটি প্রতিষ্ঠিত হয়। এইচএসসি কোর্সে গুটিকয়েক শিক্ষার্থী নিয়ে যাত্রা শুরু করে পর্যায়ক্রমে ১৯৭৫ সালে ঢাকা বিশ্ববিদ্যালয়ের অর্ন্তভুক্ত হয়ে স্নাতক (পাস) কোর্স চালু হয় কলেজটিতে। ১৯৭৫ সাল থেকে সিংগাইর ডিগ্রি কলেজ স্নাতক পর্যায়ের শিক্ষার্থীরা বিভিন্ন পরীক্ষায় অংশগ্রহণ করে ভালো ফলাফল অর্জন করে। ১৯৯৮ সাল থেকে বাংলাদেশ কারিগরি শিক্ষাবোর্ডের অধীন ব্যবসায় ব্যবস্থাপনা (বিএম) শাখা চালু হয়। কলেজটিতে ২০১১-১২ শিক্ষাবর্ষ থেকে বহুল প্রতিক্ষিত সমাজকর্ম ও ব্যবস্থাপনা বিষয়ে অনার্স কোর্স চালু হয়।
বর্তমানে ৩৩ জন শিক্ষক রয়েছে কলেজটিতে। প্রতিদিন ৯:০০ টা থেকে ২:০০ ঘটিকা পর্যন্ত ছাত্র-ছাত্রীদের পাঠদান কার্যক্রম চলে। ডিগ্রী (পাস) ও অনার্স ক্লাস কার্যক্রম ৩:০০ ঘটিকা পর্যন্ত চলে। বর্তমানে কলেজটিতে বিভিন্ন কোর্সে প্রায় ৩,০০০ (তিন হাজার) শিক্ষার্থী অধ্যয়ন করছে।
ভবিষ্যৎতে অত্র কলেজে হিসাববিজ্ঞান, রাষ্ট্রবিজ্ঞানসহ প্রয়োজনীয় বিষয়গুলিতে অনার্স ও মাস্টার্স কোর্স চালু করার পরিকল্পনা রয়েছে।
সিংগাইর বাস স্ট্যান্ড থেকে রিক্সা যোগে মাত্র ১০ টাকা ভাড়ায় অত্যন্ত মনোরম পরিবেশে সিংগাইর ডিগ্রী কলেজটি অবস্থিত।
বৌদ্ধধর্ম ও যৌনতা

বুদ্ধ তার প্রথম প্রবচনে তৃষ্ণা("তণহা")কে দুঃখযন্ত্রণার কারণ হিসাবে উল্লেখ করেছেন। তারপর তিনি তিনটি তৃষিত বস্তুকে চিহ্নিত করেছেন যথা অস্তিত্বের জন্য তৃষ্ণা, অনঅস্তিত্বের জন্য তৃষ্ণা এবং ইন্দ্রিয়সুখের জন্য তৃষ্ণা ("কাম")। বুদ্ধের শিক্ষা অনুযায়ী কামকে ঝান' বা ধ্যান লাভের পাঁচটি অন্তরায়ের মধ্যে একটি হিসাবে চিহ্নিত করা হয়েছে। সুত্তনিপাতে কামসুত্তয় বুদ্ধ ব্যাখ্যা করেছেন যে যৌনসুখের তৃষ্ণা দুঃখযন্ত্রণার একটি কারণ।
বুদ্ধ আরও বলিলেন:এখানে মানুষের দুর্ভোগরূপী 'মহাপ্লাবন' বোঝানো হয়েছে। 'দূরবর্তী তীর' হচ্ছে নির্বাণ যা যৌন ইচ্ছা বর্জিত এক অবস্থা।
কাম সুত্তের অর্থ হচ্ছে যে, যৌন ইচ্ছা অন্য অভ্যাসগত ইন্দ্রিয়সুখের ন্যায় দুর্ভোগ ডেকে আনে। সাধারণ মানুষকে বুদ্ধ  অন্তত যৌন অসদাচরণ এড়ানোর পরামর্শ দিয়েছেন যার মানে যৌন নৈতিকতা এবং আচরণের সাধারণ গ্রহণীয় নীতিনির্দেশ। বুদ্ধের পূর্ণ শিষ্য, দীক্ষাপ্রাপ্ত ভিক্ষু ও ভিক্ষুণীর জন্য বিনয় পালন (ব্রহ্মচর্য) বাধ্যতামূলক।
বৌদ্ধ সমাজের সাবেক ভাইস প্রেসিডেন্ট ও ইংরেজি সংঘ ট্রাস্টের চেয়ারম্যান মরিস ওয়ালশ্ 'বৌদ্ধ,'  নামক একটি প্রবন্ধ লিখেছেন যেখানে তিনি মানুষের যৌনতা এবং লক্ষ্যের (নির্বাণ) সঙ্গে তার সম্পর্কের বিষয়ে বুদ্ধের অপরিহার্য শিক্ষার উপস্থাপন করেছেন। পাঁচটি নিয়ম-কানুন তৃতীয়টি এরূপ:
কামেসু মিচ্ছাচরা অয়েরামনি
শিক্ষাপদম সামদিয়ামি
এই বিবৃতির আক্ষরিক অর্থ "আমি যৌনতা সম্পর্কিত ভুল কাজ করা থেকে বিরত থাকার প্রশিক্ষণ গ্রহণ করি।" ওয়ালশের মন্তব্য
বৌদ্ধ ধর্মে পায়ুকামের ক্ষেত্রে বলা হয়েছে যে, পায়ু শিশ্ন প্রবেশের জন্য সঠিক পথ নয় এবং গৌতম বুদ্ধের দর্শন অনুযায়ী নারীর যোনিই হচ্ছে শিশ্ন প্রবেশ করানোর একমাত্র সঠিক পথ। পায়ুকামকে বৌদ্ধ নীতি শাস্ত্রে 'যৌন অসদাচরণ' এবং অপকর্ম হিসেবে উল্লেখ করা হয়েছে যদিও পায়ুকামের বিরুদ্ধে সরাসরি কোনো শাস্তির বিধান নেই।
জুলফিকার রাসেল

জুলফিকার রাসেল (জন্ম: ১৩ নভেম্বর, ১৯৭৭) বাংলাদেশী সাংবাদিক, গীতিকার ও কবি। তিনি বাংলা অনলাইন সংবাদ মাধ্যম বাংলা ট্রিবিউন এর সম্পাদক। ১৯৯৬ সাল থেকে এখন পর্যন্ত তিনি ৫০০ এর অধিক গান রচনা করেছেন। সেরা গীতিকার হিসেবে তিনি ২০০৮, ২০১০ ও ২০১৩ সালে সিটিসেল-চ্যানেল আই মিউজিক অ্যাওয়ার্ডস পেয়েছেন। ২০১৭ সালের সেরা আধুনিক বাংলা গানের জন্য তিনি ‘মিরচি মিউজিক অ্যাওয়ার্ডস (বাংলা) ২০১৭’ পুরস্কার পেয়েছেন। তার লেখা ‘সবুজ ছিল’ গানটির জন্য তিনি এ পুরস্কার পান। গানটি কলকাতার আশা অডিও থেকে প্রকাশিত নচিকেতার একক অ্যালবাম ‘বেঁচে থাকার মানে’ অ্যালবামের।
পেশাজীবনে জুলফিকার একজন সাংবাদিক। তিনি মাছরাঙ্গা টেলিভিশন, আমাদের সময়, আজকের কাগজ এবং বাংলাবাজার পত্রিকায় সাংবাদিকতার সাথে যুক্ত ছিলেন। বর্তমানে তিনি বাংলা ট্রিবিউন-এর সম্পাদক। সাংবাদিকতার পাশাপাশি তিনি গীতিকার হিসেবেও জনপ্রিয়। তার লেখা গান নিয়ে প্রথম করেন সিম্ফনি ব্যান্ডের মুনির জামান। রাসেলের লেখা গানে যখন বাপ্পা মজুমদার কণ্ঠ দেন, এর পর থেকেই তিনি নিয়মিত গীতিকার হিসেবে গান রচনা করছেন। পরবর্তীতে তার লেখা গানে কণ্ঠ দিয়েছেন পশ্চিমবঙ্গের নচিকেতা চক্রবর্তী, অঞ্জন দত্ত, রাঘব চট্টোপাধ্যায়, রূপঙ্কর বাগচী প্রমুখ। রাসেল বাংলাদেশ, ভারত ও শ্রীলঙ্কায় অনুষ্ঠিত ২০১১ ক্রিকেট বিশ্বকাপ এর অফিসিয়াল গান "ও পৃথিবী এবার এসে"র কথা লিখেছেন। 
জুলফিকার রাসেল প্রযোজিত ও লেখা চলচ্চিত্র "আকাশ কত দূরে" ২০১০ সালে বাংলাদেশ সরকারের অনুদান লাভ করে। সামিয়া জামান পরিচালিত ছবিটি ২০১৪ সালে মুক্তি পায়। এছাড়া একই বছর সানিয়াত হোসেন পরিচালিত "অল্প অল্প প্রেমের গল্প" চলচ্চিত্রের জন্য তিনি গান রচনা করেছেন। রাসেল সাংবাদিকতা ও গান রচনার পাশাপাশি সাহিত্য চর্চাও করেন। তার লেখা প্রথম কবিতার বই "কফিনে অযোগ্য পুরুষ"।
জুলফিকার রাসেল ২০১৯ সালে সংগীত শিল্পী টিনা মুস্তারিকে বিয়ে করেন।
ক্লোদ শাব্রল

ক্লোদ অঁরি জঁ শাব্রল (ফরাসি ভাষায়: Claude Henri Jean Chabrol, আ-ধ্ব-ব: [klod ʃabʁɔl]; ২৪ জুন ১৯৩০ – ১২ সেপ্টেম্বর ২০১০) ছিলেন একজন ফরাসি চলচ্চিত্র পরিচালক। ১৯৫০-এর দশকের শেষের দিকে "ফরাসি নবকল্লোল" ("nouvelle vague") নামের যে চলচ্চিত্র পরিচালকের দলটি গুরুত্বপূর্ণ হয়ে ওঠেন, তাদের মধ্যে একজন ছিলেন শাব্রল। তার অন্যান্য সমসাময়িক পরিচালক জঁ-লুক গদার, ফ্রঁসোয়া ত্রুফো, এরিক রোমের এবং জাক রিভেতের মত শাব্রলও প্রভাবশালী চলচ্চিত্র ম্যাগাজিন "কাইয়ে দ্যু সিনেমা"তে ("Cahier du Cinéma") চলচ্চিত্র সমালোচক হিসেবে লিখতেন এবং পরে চলচ্চিত্র নির্মাতা হিসেবে নতুন কর্মজীবন শুরু করেন।
শাব্রলের পরিচালিত প্রথম চলচ্চিত্রটি ছিল "ল্য বো সের্জ" ("Le Beau Serge", ১৯৫৮), যার পেছনে মার্কিন পরিচালক আলফ্রেড হিচকক নির্মিত "শ্যাডো অফ ডাউট" (১৯৪৩) ছবিটি অনুপ্রেরণা হিসেবে কাজ করেছিল। শাব্রলের চলচ্চিত্রগুলির ধরন মূলত থ্রিলার ধাঁচের, যাতে একধরনের দূরস্থিত নিরপেক্ষতার আভাস পাওয়া যায়। এই বিশেষত্বটি খুব বেশি দেখতে পাওয়া যায় শাব্রলের "লে বিশ" ("Les Biches", ১৯৬৮), "লা ফাম আঁফিদেল" ("La Femme infidèle", ১৯৬৯) এবং "ল্য বুশে" ("Le Boucher", ১৯৭০) এই চলচ্চিত্রগুলিতে। এই সব ছবিতেই শাব্রলের সেসময়কার স্ত্রী স্তেফান ওদ্রঁ অভিনয় করেন।
শাব্রলকে কখনও কখনও "মূলধারার" নবকল্লোল পরিচালক হিসেবে বর্ণনা করা হয়। অর্ধশতাব্দীর কর্মজীবনের পুরোটা জুড়েই শাব্রল সৃষ্টিশীল ও জনপ্রিয় ছিলেন। ১৯৭৮ সালে তিনি "ভিওলেত নোজিয়ের" ("Violette Nozière") নামের ছবিতে অভিনেত্রী ইজাবেল উপের-কে (Isabelle Huppert) প্রধান চরিত্রে অভিনয়ের সুযোগ দেন। এরই সূত্র ধরে এই জুটি আরও অনেকগুলি ছবি করেন যাদের মধ্যে মাদাম বোভারি ("Madame Bovary", ১৯৯১) এবং "লা সেরেমোনি" ("La Cérémonie", ১৯৯৬) বেশ সফল হয়। চলচ্চিত্র সমালোচক জন রাসেল টেইলর বলেছেন "খুব অল্পসংখ্যক চলচ্চিত্র পরিচালক আছেন, যাদের ছবি ব্যাখ্যা করা বা যাদের ছবির বিষয়ে কাগজে লেখা [শাব্রলের ছবির চেয়ে] বেশি দুরূহ, এর কারণ শাব্রল তাঁর শিল্পমাধ্যমকে তারিয়ে তারিয়ে আস্বাদন করতে পছন্দ করেন...তাঁর কিছু ছবি অনেকটা ব্যক্তিগত ঠাট্টা-তামাশাতে পরিণত হয়েছে, যার মাধ্যমে শাব্রল নিজেকেই আনন্দ দিতে চেয়েছেন।" ("There are few directors whose films are more difficult to explain or evoke on paper, if only because so much of the overall effect turns on Chabrol's sheer hedonistic relish for the medium...Some of his films become almost private jokes, made to amuse himself.") জেমস মোনাকো শাব্রলকে এইভাবে বর্ণনা করেছেন "[শাব্রল ছিলেন] নবকল্লোল ধারার চিত্রনির্মাণের শ্রেষ্ঠ কারিগর; নির্দিষ্ট কিছু বিষয়ের মধ্যে লুকিয়ে থাকা বৈচিত্র্য নিয়ে তিনি যেভাবে কাজ করেছেন, তা আমাদেরকে চলচ্চিত্রে ভাষার সুনির্দিষ্ট ব্যবহার সম্পর্কে ধারণা দেয়; এই ব্যাপারটা আমরা ত্রুফো বা গদারের চলচ্চিত্রগুলিতে পাই না, যেখানে পরিচালকেরা বিষয়বস্তু নিয়ে অনেক বেশি বিচিত্র পরীক্ষা চালিয়েছেন।" ("the craftsman par excellence of the New Wave, and his variations upon a theme give us an understanding of the explicitness and precision of the language of the film that we don't get from the more varied experiments in genre of Truffaut or Godard.")
চন্দনা ইলিশ

চন্দনা ইলিশ (বৈজ্ঞানিক নাম: Tenualosa toli) (ইংরেজি: Toli shad) হচ্ছে Clupeidae পরিবারের "Tenualosa" গণের একটি স্বাদুপানির মাছ।
দেহ দৃঢ়ভাবে চাপা। পৃষ্ঠদেশ অপেক্ষা অঙ্কীয় দেশ অধিক উত্তল। উর্ধ্বচোয়াল মাঝখানে নির্দিষ্ট খাঁজযুক্ত। পুচ্ছপাখনা মাথা অপেক্ষা লম্বা; নিচের লোব উপরের লোব অপেক্ষা অধিক লম্বা। এদের দেহ মূলত রূপালী বর্ণের এবং দেহ হতে হলুদ বা রক্ত বর্ণের প্রতিফলন দেয়। পৃষ্ঠীয় আঁইশগুলি স্পষ্টভাবেই কালচে বর্ণের 
ইন্দো-পশ্চিম প্রশান্ত মহাসাগর, জাভা সাগর, থাইল্যান্ড উপসাগর, দক্ষিণ চীন, বাংলাদেশের পদ্মা, মেঘনা নদীতে পাওয়া যায়।
এই মাছ অধিক লবণাক্ততা সহ্য করতে পারে, নদীগামী, জলের উপরিভাগে চলাচল করে এবং উপকূলীয় জলাভূমিতে ঝাকে ঝাকে এদের দেখা যায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।
এটি খুব উন্নত খাদ্যমান সমৃদ্ধ মাছ। বাজারে টাটকা মাছ বিক্রি হয় বা এই মাছ রৌদ্রে শুকানো হয়।
সোনালী দাগি ওলুয়া

সোনালী দাগি ওলুয়া (বৈজ্ঞানিক নাম: "Coilia dussumieri") (ইংরেজি: Goldspotted grenadier anchovy) হচ্ছে Engraulidae পরিবারের "Coilia" গণের একটি স্বাদুপানির মাছ।
দেহ চাপা, খুব লম্বা এবং ক্রমান্বয়ে সরু ও লম্বা হয়ে লেজ পর্যন্ত প্রসারিত। মুখ প্রায় অনুভূমিক বা কিছুটা তির্যক এবং চিরটি বড়।
বাংলাদেশ, ভারত, শ্রীলঙ্কা, মায়ানমার এবং পূর্বদিক থেকে দক্ষিণ- পূর্ব এশিয়া।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।
আবুল হাসেম

আবুল হাসেম (জন্ম: অজানা - মৃত্যু: ২০১১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
আবুল হাসেমের জন্ম নোয়াখালী জেলার কবিরহাট উপজেলার চাপরাশির হাট ইউনিয়নের চর ফকিরা গ্রামে। তার বাবার নাম আলী আজম। তার স্ত্রীর নাম আরবের নেছা। তার পাঁচ মেয়ে, দুই ছেলে। 
পাকিস্তান সেনাবাহিনীর অষ্টম ইস্ট বেঙ্গল রেজিমেন্টে চাকরি করতেন আবুল হাসেম। মুক্তিযুদ্ধ শুরু হলে তিনি যুদ্ধে যোগ দেন। প্রতিরোধ যুদ্ধ শেষে যুদ্ধ করেন ৪ নম্বর সেক্টরে।
১৯৭১ সালের ডিসেম্বর মাসের প্রথম সপ্তাহে সিলেট জেলার কানাইঘাট উপজেলার জৈন্তাপুর-জকিগঞ্জ সড়কটি ছিলো ভারত-বাংলাদেশ সীমান্তের কাছে। কানাইঘাটে ছিল পাকিস্তান সেনাবাহিনীর শক্তিশালী অবস্থান। মুক্তিযুদ্ধের চূড়ান্ত পর্যায়ে মুক্তিযোদ্ধারা জকিগঞ্জ ও আটগ্রাম দখল করার পর দ্রুত এগোতে থাকেন সিলেটের দিকে। তারা বাধাপ্রাপ্ত হন কানাইঘাটে। পাকিস্তান সেনাবাহিনীর শক্তিশালী এই প্রতিরক্ষা অবস্থান দখলের দায়িত্ব ছিল নিয়মিত মুক্তিবাহিনীর ‘জেড’ ফোর্সের ওপর। শেষ পর্যন্ত সে দায়িত্ব বর্তায় মুক্তিবাহিনীর ৪ নম্বর সেক্টরের মুক্তিযোদ্ধাদের ওপর। ১ ডিসেম্বর ৪ নম্বর সেক্টরের মুক্তিযোদ্ধাদের কয়েকটি দল একযোগে কানাইঘাটে অভিযান শুরু করে। একটি দল দরবস্ত-কানাইঘাট সড়কে আর অন্য দল চরঘাট-কানাইঘাট সড়কে কাট অব পার্টি হিসেবে অবস্থান নেয়। এর ফলে দুই দিক পাকিস্তান সেনাবাহিনীর জন্য সাহায্য আসার পথ বন্ধ হয়ে যায়। দুটি দল আক্রমণ করে। মুক্তিবাহিনীর ওই দলে ছিলেন আবুল হাসেম। সহযোদ্ধাদের সঙ্গে নিয়ে আবুল হাসেম ঝাঁপিয়ে পড়লেন পাকিস্তানি সেনাদের ওপর। প্রবল আক্রমণে দিশেহারা পাকিস্তানি সেনারা। মুক্তিযোদ্ধাদের অস্ত্রের গুলিতে পাইকারিহারে হতাহত হতে থাকল তারা। ঘণ্টা দেড়েক পর পাকিস্তানি সেনারা রণে ভঙ্গ দিয়ে পালানোর পথ খুঁজতে থাকল। কিন্তু মুক্তিযোদ্ধারা তাদের সে সুযোগ দিলেন না।
২ ডিসেম্বর রাতে মুক্তিযোদ্ধারা যে যার অবস্থানে অবস্থান নেন। পাকিস্তান সেনাবাহিনী মুক্তিযোদ্ধাদের উপস্থিতি টের পেয়ে ব্যাপক আর্টিলারির গোলাবর্ষণ শুরু করে। এসব উপেক্ষা করে মুক্তিযোদ্ধারা সামনে এগিয়ে যান। সকাল হওয়ার আগেই তারা পাকিস্তানি সেনাদের তিন দিক দিয়ে ঘেরাও করে ফেলেন। দেড় ঘণ্টা পর পাকিস্তানি সেনারা রণে ভঙ্গ দিয়ে পালানোর চেষ্টা করতে থাকে। তখন আনুমানিক সকাল সাতটা, কিন্তু মুক্তিযোদ্ধারা পাকিস্তানি সেনাদের সে সুযোগ দেননি। তারা উপর্যুপরি আক্রমণ চালাতে থাকেন। ১৫ মিনিট পর তারা সরাসরি ঘাঁটির ওপর আক্রমণ শুরু করেন। মুক্তিযোদ্ধাদের প্রবল আক্রমণে অধিকাংশ পাকিস্তানি সেনা নিহত হয়। বাকিদের কিছু পালিয়ে যায় সুরমা নদীর তীরে। নদীতে ঝাঁপ দেওয়ার আগেই মুক্তিযোদ্ধাদের অস্ত্রের গুলিতে ঝাঁঝরা হয়ে যায় তাদের শরীর। সকাল সাড়ে আটটার মধ্যেই মুক্ত হয়ে যায় কানাইঘাট। এই যুদ্ধে পাকিস্তান সেনাবাহিনীর অসংখ্য সেনা মুক্তিযোদ্ধাদের হাতে নিহত হয়। মুক্তিবাহিনীর ১১ জন শহীদ ও ২০ জন আহত হন। এই যুদ্ধে আবুল হাসেম অসীম সাহস ও বীরত্ব প্রদর্শন করেন।
সাতক্ষীরা সিটি কলেজ

সাতক্ষীরা সিটি কলেজ সাতক্ষীরা সিটি কলেজটি যশোর-সাতক্ষীরা রোডের পাশে সাতক্ষীরা শহরের প্রাণ কেন্দ্রে অবস্থিত। এটি দক্ষিণবঙ্গ তথা সমগ্র বাংলাদেশে নারী শিক্ষা প্রসারে অগ্রণী এবং গৌরবোজ্জ্বল ভূমিকা পালন করে আসছে।
প্রতিষ্ঠানের ইতিহাস:
ঐতিহ্যবাহী সাতক্ষীরা সিটি কলেজটি একটি এমপিওভুক্ত বেসরকারি কলেজ। কলেজটি সাতক্ষীরা সদর উপজেলার সাতক্ষীরা শহরের প্রাণকেন্দ্রে যশোর-সাতক্ষীরা মহাসড়কের পাশে একটি মনোরম পরিবেশে অবস্থিত। কলেজটি ১৯৮০ সালে প্রায় ১০ বিঘা জমির উপরে স্থাপিত। কলেজটিতে ১৬ টি বিষয়ে অনার্স কোর্স, ৭ টি বিষয়ে মাস্টার্স, ডিগ্রী (পাস কোর্স), এইচ.এস.সি, বি.এম শাখা ও কৃষি ডিপ্লোমা বিষয়ে প্রায় ৬ হাজার ছাত্র ছাত্রী অধ্যয়নরত। দক্ষিণবঙ্গের ঐতিহ্যবাহী এ বিদ্যাপীঠটি জাতীয় বিশ্ববিদ্যালয়ের কলেজ র‌্যাংকিং এ খুলনা বিভাগের সেরা কলেজ সমূহের তালিকায় স্থান প্রাপ্ত। কলেজটিতে ৪ তলা বিশিষ্ট দুটি ও ৩ তলা বিশিষ্ট দুটি একাডেমিক ভবন আছে যেখানে ক্লাস রুম সহ পাঠদানের সকল উপকরণ বিদ্যমান। কলেজ ক্যাম্পাসটি সীমানা প্রাচীর দ্বারা বেষ্টিত।
অনার্স কোর্স সমূহ-
বাংলা,
সমাজবিজ্ঞান,
সমাজকর্ম,
রাষ্ট্রবিজ্ঞান,
অর্থনীতি,
ইতিহাস,
দর্শন,
ইসলাম শিক্ষা,
ইসলামের ইতিহাস ও সংস্কৃতি,
গার্হস্থ্য অর্থনীতি,
হিসাববিজ্ঞান,
ব্যবস্থাপনা,
মার্কেটিং,
ফিন্যান্স এন্ড ব্যাংকিং,
ভূগোল ও পরিবেশ,
মনোবিজ্ঞান।
মাস্টার্স কোর্স সমূহ-
সমাজবিজ্ঞান,
রাষ্ট্রবিজ্ঞান,
ইতিহাস,
দর্শন,
হিসাববিজ্ঞান,
ব্যবস্থাপনা,
ভূগোল ও পরিবেশ।
ডিগ্রী পাস কোর্স সমূহ-
বি.এ,
বি.এস.এস,
বি.বি.এস,
বি.এস.সি।
উচ্চ মাধ্যমিক কোর্স সমূহ-
মানবিক,
বিজ্ঞান,
ব্যবসায় শিক্ষা।
বিএমটি কোর্স সমূহ-
হিউম্যান রিসোর্স (সাচিবিক বিদ্যা),
কম্পিউটার টেকনোলজি।
ডিপ্লোমা কোর্স সমূহ-
কৃষি ডিপ্লোমা (৪ বছর মেয়াদী)।
১৯৮০ সালে সাতক্ষীরার একমাত্র কলেজ সাতক্ষীরা কলেজ সরকারীকরণ হওয়ার পরে সাতক্ষীরাবাসী নতুন একটি কলেজের স্বপ্ন দেখতে থাকে এবং পশ্চিম সীমান্তে দাঁতভাঙ্গায় একটি কলেজটি গড়ে ওঠে। যা পরবর্তীতে এলাকাবাসীর অসহযোগিতায় তা বন্ধ হয়ে যায় অতঃপর কলেজের শিক্ষক মন্ডলীর অক্লান্ত প্রচেষ্টায় এবং স্থানীয় গণ্যমান্য ও রাজনৈতিক ব্যক্তিবর্গের প্রচেষ্টায় সাতক্ষীরা সিটি কলেজটি গড়ে ওঠে। কলেজটি প্রতিষ্ঠালগ্নে তৎকালীন সাতক্ষীরা মহকুমা প্রশাসক এর সহযোগিতায় ও প্রতিষ্ঠাতা অধ্যক্ষ জনাব মোহাম্মদ আলীর অক্লান্ত প্রচেষ্টায় এবং বিশিষ্ট সমাজসেবক, সাংবাদিক, প্রেসক্লাব সভাপতি জনাব আব্দুল মোতালেব ও জাতীয় সংসদ সদস্য সৈয়দ কামাল বখত ছাকী, প্রাক্তন মন্ত্রী ডাঃ আফতাবুজ্জামান সাহেবের অক্লান্ত প্রচেষ্টায় এবং তৎকালীন আওয়ামী লীগ নেতা কর্মীর আন্তরিক তৎপরতায় সাতক্ষীরা সিটি কলেজটি গড়ে ওঠে। বর্তমানে অত্র কলেজের সভাপতি জনাব মীর মোস্তাক আহমেদ (রবি) (জাতীয় সংসদ সদস্য) সুষ্ঠুভাবে কলেজটি পরিচালনা করছেন।
কলেজে উচ্চ মাধ্যমিক, ডিগ্রী, অনার্স, এম.এ, বি.এম, কৃষি ডিপ্লোমা ও কম্পিউটার প্রশিক্ষণ কোর্স চালু আছে। কলেজটিতে ১৬ টি বিষয়ে অনার্স ও ০৭ টি বিষয়ে মাষ্টার্স কোর্স চালু রয়েছে।
কলেজটিতে ১১৫ জন শিক্ষক-শিক্ষিকা ও ৫০ জন কর্মচারী রয়েছে। কলেজটিতে ৫ হাজারেরও বেশি ছাত্র ছাত্রী অধ্যায়ন করছে।
সিনাই নদী

সিনাই নদী বা চিনাই নদী বাংলাদেশের উত্তর-পূর্বাঞ্চলের নেত্রকোণা ও কিশোরগঞ্জ জেলার একটি নদী। নদীটির দৈর্ঘ্য ২৯ কিলোমিটার, গড় প্রস্থ ৮৮ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক সিনাই নদীর প্রদত্ত পরিচিতি নম্বর উত্তর-পূর্বাঞ্চলের নদী নং ৮০।
রেজি ডাফ

রেজিনাল্ড আলেকজান্ডার রেজি ডাফ (; জন্ম: ১৭ আগস্ট, ১৮৭৮ - মৃত্যু: ১৩ ডিসেম্বর, ১৯১১) নিউ সাউথ ওয়েলসের সিডনিতে জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি।
ঘরোয়া প্রথম-শ্রেণীর ক্রিকেটে নিউ সাউথ ওয়েলসের প্রতিনিধিত্ব করেছেন। দলে তিনি মূলতঃ অল-রাউন্ডার ছিলেন। ডানহাতে ব্যাটিংয়ের পাশাপাশি ডানহাতে মিডিয়াম বোলিংয়ে পারদর্শিতা দেখিয়েছেন রেজি ডাফ।
১৯০২-০৩ মৌসুমে অস্ট্রেলীয় প্রথম-শ্রেণীর ক্রিকেট মৌসুমে সর্বাধিক রান সংগ্রাহকের মর্যাদা পান। ১৯০২ থেকে ১৯০৫ সময়কালে অস্ট্রেলিয়া ক্রিকেট দলের সদস্যরূপে ২২ টেস্টে প্রতিনিধিত্ব করেন। ১৯০১-০২ মৌসুমে সফরকারী ইংল্যান্ডের বিপক্ষে ওয়ারউইক আর্মস্ট্রংয়ের সাথে তারও একযোগে টেস্ট অভিষেক ঘটে। মেলবোর্নে অনুষ্ঠিত ঐ টেস্টের দ্বিতীয় ইনিংসে ১০ নম্বরে ব্যাটিং করতে নামেন। পিচ খারাপ থাকা স্বত্ত্বেও ১০৪ তুলতে সক্ষমতা দেখান। এরফলে অভিষেকেই ১০ নম্বরে ব্যাটিংয়ে নেমে শতরান করার প্রথম ঘটনা ছিল। এটি নিচেরসারিতে ব্যাটিংয়ে নেমে শতরানকারী চার খেলোয়াড়ের একটি। পরবর্তী টেস্টে স্থান পরিবর্তন করে দ্বিতীয় ইনিংসে ব্যাটিং উদ্বোধনে নেমেছিলেন তিনি।
পরবর্তীকালে ২০১২ সালে টেস্ট ক্রিকেটের ইতিহাসে দ্বিতীয় খেলোয়াড় হিসেবে ১০ নম্বরে ব্যাটিংয়ে নেমে বাংলাদেশের আবুল হাসান তার অভিষেক টেস্টেই সেঞ্চুরি করার কৃতিত্ব দেখান। ২১ নভেম্বর, ২০১২ তারিখে ওয়েস্ট ইন্ডিজের বিপক্ষে তিনি ১১৩ রান তুলেছিলেন।
অত্যধিক মদ্যপানে রেজি ডাফের জীবন ভয়ঙ্কর পথের দিকে চলে যায়। ফলশ্রুতিতে মাত্র ৩৩ বছর বয়সে ১৩ ডিসেম্বর, ১৯১১ তারিখে নিউ সাউথ ওয়েলসের সেন্ট লিওনার্ডস এলাকায় তার দেহাবসান ঘটে। নিজ রাজ্য নিউ সাউথ ওয়েলসে তার সাবেক সঙ্গীরা শবানুষ্ঠানে শ্রদ্ধার্ঘ্য নিবেদন করেছিলেন।
শবর দাশগুপ্ত

শবর দাশগুপ্ত বাঙালি সাহিত্যিক শীর্ষেন্দু মুখোপাধ্যায় সৃষ্ট একটি কাল্পনিক গোয়েন্দা চরিত্র। তার "ঋণ" উপন্যাসে প্রথম এই পুলিশ গোয়েন্দার আবির্ভাব হয়। অরিন্দম শীলের পরিচালনায় শবরকে নিয়ে এপর্যন্ত চারটি চলচ্চিত্র হয়েছে: "এবার শবর" (২০১৫), "ঈগলের চোখ" (২০১৬), "আসছে আবার শবর"
(২০১৮), "তীরন্দাজ শবর" (২০২২)। চারটি চলচ্চিত্রই দর্শক-সমালোচকদের কাছে সমাদৃত হয়েছে।
শবর কলকাতা পুলিশের গোয়েন্দা কর্মকর্তা, লালবাজারে অফিস হওয়ায় তাকে 'লালবাজারের গোয়েন্দা'ও বলা হয়। মাঝারি উচ্চতার হলেও সে প্রবল শক্তিশালী এবং ভয়ডরহীন। পুলিশের প্রয়োজনীয় প্রশিক্ষণ, যেমন অস্ত্রচালনা বা নিরস্ত্র যুদ্ধের দক্ষতা তার আছে। সরকারি গোয়েন্দা হওয়ায় বিভিন্ন সূত্র ও মাধ্যমে সহজে সে অনুসন্ধান করতে ও তথ্য-উপাত্ত (সুরতহাল প্রতিবেদন, অপরাধীদের খোঁজখবর) পেতে পারে। সে মূলত পুলিশী তদন্ত ও জেরার মাধ্যমে অপরাধীদেরকে আটকে দেয়। উল্লেখ্য শবর কাহিনীগুলোতে ন্যারেটিভ বা কাহিনীবর্ণনার চেয়ে সংলাপ বেশি থাকে এবং কখনোবা পুরো গল্পই সংলাপ-নির্ভর হয়। অনেক সময় তার সহকারী হিসেবে থাকে নন্দ, গল্পে জানা যায় সে জগবন্ধু ইনস্টিটিউশনের বাংলা মাধ্যমে শিক্ষিত ও ইংরেজিতে কাঁচা।
ব্যক্তিজীবনে শবর অবিবাহিত, মদ খায় না, ধূমপান করে না। লেখকের মতে বাইরে শবরের "পাথুরে চরিত্র, নির্বিকার হাবভাব এবং আবেগহীন আচরণ" দেখা গেলেও ভেতরে সে একজন সংবেদনশীল মানুষ। লেখক "ইচ্ছে করেই তাকে সব ধরনের মানুষী দুর্বলতা থেকে মুক্ত" রেখেছেন।
শীর্ষেন্দু মুখোপাধ্যায় আনন্দবাজারের শারদীয় সংখ্যায় লেখার অনুরোধ শবর চরিত্রটি সৃষ্টি করেন। প্রথম শবর উপন্যাস "ঋণ" গ্রন্থাকারে বের করে আনন্দ পাবলিশার্স ১৯৯৫ সালে। পরের কয়েকটি শবর কাহিনীও তারা প্রকাশ করে, কিছু বেরোয় বিভিন্ন সাহিত্য সাময়িকীতে। আনন্দ পাবলিশার্স পরবর্তীতে শীর্ষেন্দুর অন্য দুয়েকটি রহস্যকাহিনী এবং শবরের কাহিনীগুলো একত্রে "রহস্য সমগ্র" শিরোনামে গ্রন্থিত করে। এতে অন্তর্ভুক্ত শবর কাহিনীগুলো হলো:
২০১৫ সালে অরিন্দম শীল প্রথম শবর কাহিনী 'ঋণ' অবলম্বনে তৈরি করেন রহস্য-থ্রিলার চলচ্চিত্র "এবার শবর"। এতে শবর রূপে অভিনয় করেন শাশ্বত চট্টোপাধ্যায় এবং প্রধান নারী চরিত্রে ছিলেন স্বস্তিকা মুখোপাধ্যায়। চলচ্চিত্রটি দর্শকপ্রিয়তার পাশাপাশি সমালোচকদের কাছেও প্রশংসা লাভ করে।
পরের বছর অরিন্দম শীলেরই পরিচালনায় 'ঈগলের চোখ' উপন্যাস থেকে নির্মিত হয় এর সিক্যুয়েল "ঈগলের চোখ"। শবর হিসেবে শাশ্বত চট্টোপাধ্যায়ের সাথে এবার প্রধান নারী চরিত্রে ছিলেন বাংলাদেশী অভিনেত্রী জয়া আহসান। ব্যবসাসফল এই চলচ্চিত্রটিও গড়পড়তা ভালো রেটিং পায়।
২০১৮ সালে অরিন্দম শীলেরই পরিচালনায় আরেকটি সিক্যুয়েল "আসছে আবার শবর" মুক্তি পায় ৷শীর্ষেন্দু মুখোপাধ্যায়ের 'প্রজাপতির মৃত্যু ও পুনর্জন্ম' নামের গল্প থেকে চলচ্চিত্রটি নির্মিত হয়েছে। 
শীর্ষেন্দু মুখোপাধ্যায়ের ‘তীরন্দাজ’ উপন্যাস অবলম্বনে ও ক্যামেলিয়া প্রোডাকশনসের প্রযোজনায় অরিন্দম শীলের পরিচালনায় নতুন সিক্যুয়েল মুক্তি পেতে চলেছে "অন্য শবর"।
মেঘা ওলুয়া

মেঘা ওলুয়া (বৈজ্ঞানিক নাম:"Coilia ramcarati") () হচ্ছে "Coilia" গণের একটি স্বাদুপানির মাছ।
দেহ চাপা, খুব লম্বা এবং ক্রমান্বয়ে সরু ও লম্বা হয়ে লেজ পর্যন্ত প্রসারিত। মুখ প্রায় অনুভূমিক বা কিছুটা তির্যক এবং চিরটি বড়।
ভারত মহাসাগর, গাঙ্গের বদ্বীপ এবং বঙ্গোপসাগর।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।
মানাদিল উরুদি ভেন্ডুম

মানাদিল উরুদি ভেন্ডুম () ১৯৮৭ সালে মুক্তি পাওয়া একটি তামিল চলচ্চিত্র যেটি কে. বলচন্দ পরিচালনা করেন, চলচ্চিত্রটি উদারবাদী মানুষ নন্দিনী (সুহাসিনী) এর গল্প বলে।
নন্দিনী (সুহাসিনী) একজন সেবিকা (নার্স), সে তার ছয় ভাই-বোনের সংসারের একমাত্র উপার্জিতা। সে তার জীবনে অনেক সমস্যার সম্মুখীন হয়, তার স্বামী তাকে তালাক দেয়, তার এক ভাই মারা যায়, এক বোন পালিয়ে প্রেম করে বিয়ে করে, তার জীবনে একটি পুরুষ আসে তবে তার সঙ্গে তার সম্পর্ক বেশি দিন টেকেনা। সিনেমার শেষ দিকে নন্দিনী তার সাবেক স্বামীকে তার একটি কিডনি দান করে দেয়।
সঙ্গীত পরিচালনা করেন ইলাইয়ারাজা এবং গীতিকার ছিলেন বালি।
নীনা গুপ্তা

নীনা গুপ্তা (; জন্ম: ৪ জুলাই, ১৯৫৯) দিল্লিতে জন্মগ্রহণকারী প্রথিতযশা ভারতীয় প্রমিলা চলচ্চিত্র ও টেলিভিশন অভিনেত্রী এবং পরিচালক-নির্মাতা। ‘ওহ চকরি’ চলচ্চিত্রে অভিনয় করে সেরা সহঃ অভিনেত্রী বিভাগে ১৯৯৪ সালের জাতীয় চলচ্চিত্র পুরস্কারে ভূষিত হন। ভারতীয় বাণিজ্যধর্মী চলচ্চিত্রে জনপ্রিয়তা পেলেও অরবিন্দন ও শ্যাম বেনেগালের ন্যায় শিল্পধর্মী চলচ্চিত্র নির্মাণেও যথেষ্ট সুখ্যাতি অর্জন করেছেন। শ্রীমান শ্রীমতি টেলিভিশন ধারাবাহিকে অতিথি শিল্পী হিসেবে উপস্থিত হয়েছেন। ‘উইকেস্ট লিঙ্ক’, ‘কমজোর কাদি কৌনের’ ন্যায় টেলিভিশন কুইজ শোতেও তিনি উপস্থাপনা করেছেন।
আর. এন. গুপ্তের সন্তান তিনি। সানাওয়ারের লরেন্স স্কুলে অধ্যয়ন করেন। সংস্কৃত বিষয়ে স্নাতকোত্তর ডিগ্রী লাভ করেন। এরপর একই বিষয়ে এম.ফিল করেন।
গুপ্তা বেশ কয়েকটি আন্তর্জাতিক চলচ্চিত্রে অংশগ্রহণ করেছেন। তন্মধ্যে, ১৯৮২ সালের গান্ধী চলচ্চিত্রে তিনি মহাত্মা গান্ধীর নাতনীর চরিত্রে অভিনয় করেছেন। এছাড়াও, মার্চেন্ট আইভোরি ফিল্মসের দ্য ডিসিভার্স (১৯৮৮), মির্জা গালিব (১৯৮৯), ইন কাস্টোডি (১৯৯৩), কটন মেরি (১৯৯৯) অন্যতম।
১৯৯৩ সালে খলনায়ক চলচ্চিত্রে মাধুরী দীক্ষিতের সাথে অভিনয় করে। ঐ চলচ্চিত্রের জনপ্র্রিয় গান ‘চোলি কি পিছে’ গানে তার অংশগ্রহণ ছিল। টেলিফিল্ম ‘লাজোয়ান্তি’ ও ‘বাজার সীতারাম’ (১৯৯৩) তিনি নির্মাণ করেন। তন্মধ্যে, বাজার সীতারাম ১৯৯৩ সালে সেরা প্রথম নন-ফিচার চলচ্চিত্র বিভাগে জাতীয় চলচ্চিত্র পুরস্কার লাভ করে।
১৯৮০-এর দশকে সাবেক বিখ্যাত ওয়েস্ট ইন্ডিয়ান ক্রিকেটার স্যার ভিভিয়ান রিচার্ডসের সাথে সংক্ষিপ্তকালের জন্য গভীর ভালোবাসার সম্পর্কে নিজেকে জড়িয়ে ফেলেন। ফলশ্রুতিতে ফ্যাশন ডিজাইনার মাসাবা গুপ্তা নাম্নী এক কন্যা সন্তানের জননী হন ও মুম্বইয়ে সে তার শৈশবকাল অতিবাহিত করে। এছাড়াও, অলোক নাথ ও শারং দেবের সাথেও তার সম্পর্কে জড়ানোর কথা জানা যায়। ১৫ জুলাই, ২০০৮ তারিখে নতুন দিল্লিভিত্তিক চার্টার্ড অ্যাকাউন্ট্যান্ট ও পিডব্লিউসি ইন্ডিয়ার অংশীদার বিবেক মেহরার সাথে যুক্তরাষ্ট্রে গোপনীয়ভাবে বৈবাহিক সম্পর্কে আবদ্ধ হন।
সোমনাথ হোড়

সোমনাথ হোড় একজন বাঙালি ভাস্কর ছিলেন। ২০০৭ সালে উনি পদ্মভূষণ সন্মানে ভূষিত হন।
১৯২১ সালে অধুনা বাংলাদেশের চট্টগ্রামে উনি জন্মগ্রহণ করেন। ছোটবেলায় বাবাকে হারানোর পর আত্মীয়র সাহায্যে উনি স্কুল পাশ করেন।
ডিসান হস্পিটাল ও হার্ট ইনস্টিটিউট

ডিসান হস্পিটাল ও হার্ট ইনস্টিটিউট হলো ভারতের একটি নামী এনএবিএইচ স্বীকৃত হাসপাতাল এবং হার্ট রিসার্চ ইনস্টিটিউট। এই হাসপাতালটি কোলকাতা শহরে অবস্থিত।
প্রতিষ্ঠার মাত্র তিন বছরের মধ্যে, ডিসান হাসপাতাল ভারত সরকারের কাছ থেকে এনএবিএইচ স্বীকৃতি লাভ করে। সমগ্র ভারতে এতো কম সময়ের মধ্যে, এনএবিএইচ স্বীকৃতি, ডিসানের আগে কোনো হাসপাতাল পায়নি।
২০০৮ সালে ডিসান হাসপাতাল সজল দত্ত দ্বারা প্রতিষ্ঠিত হয় যিনি যাদবপুর বিশ্ববিদ্যালয় থেকে মেক্যানিকাল প্রকৌশলে স্নাতক ও পরবর্তীতে আইআইএম কলকাতা থেকে বাণিজ্য পরিচালনায় পোস্ট-গ্র্যাজুয়েশন ডিগ্রী প্রাপ্ত করেন। 
হাসপাতালটির একটি দশ তলা উঁচু ভবন রয়েছে এবং এটি ২৫০,০০০ বর্গ. ফুট এলাকা জুড়ে ছড়িয়ে আছে।
ডিসান হাসপাতালে বিভিন্ন চিকিৎসা বিভাগ রয়েছে। সেগুলি হলোঃ
সুনাই নদী

সুনাই নদী বা বরদাল নদী বাংলাদেশ-ভারতের একটি আন্তঃসীমান্ত নদী॥ নদীটি বাংলাদেশের উত্তর-পূর্বাঞ্চলের সিলেট ও মৌলভীবাজার জেলার একটি নদী। নদীটির দৈর্ঘ্য ৪৬ কিলোমিটার, গড় প্রস্থ ৮১ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক সুনাই নদীর প্রদত্ত পরিচিতি নম্বর উত্তর-পূর্বাঞ্চলের নদী নং ৮৪।
সোনাই-বরদল নদী ভারতের আসামের পাহাড়ি অঞ্চল থেকে উৎপত্তি লাভ করে সিলেট জেলার বিয়ানীবাজার উপজেলা দিয়ে বাংলাদেশে প্রবেশ করেছে এবং ঐ উপজেলায় প্রবাহিত হয়ে কুশিয়ারা নদীতে মিলিত হয়েছে। নদীটির প্রবাহপথে বড়লেখা উপজেলা অবস্থিত। নদীটি মুলত বড়লেখা ও বিয়ানীবাজার উপজেলার সীমান্ত দিয়ে প্রবাহিত হয়েছে এবং সেই কারণে বলা যায় এটি সিলেট জেলা ও মৌলভীবাজার জেলাকে পৃথক করেছে।
জলঢুপ এলাকায় এর প্রস্থ ৯৮ মিটার। নদীটির অববাহিকার আয়তন ৫০ বর্গকিলোমিটার। নদীটিতে সারাবছর পানিপ্রবাহ থাকে।
কান্ত কিশোর ভার্গব

কান্ত কিশোর ভার্গব হলেন একজন ভারতীয় কূটনীতিক যিনি ১৭ অক্টোবর, ১৯৮৯ খ্রিষ্টাব্দ থেকে ৩১ ডিসেম্বর, ১৯৯১ খ্রিষ্টাব্দ পর্যন্ত দক্ষিণ এশীয় আঞ্চলিক সহযোগিতা সংস্থার দ্বিতীয় মহাসচিব হিসেবে দায়িত্ব পালন করেন। তিনি ১৯৯৮ খ্রিষ্টাব্দে কানাডায় প্রবাসে যান।
সনি এক্সপেরিয়া এক্সজেড প্রিমিয়াম

সনি এক্সপেরিয়া এক্সজেড প্রিমিয়াম হচ্ছেঅ্যান্ড্রয়েড পরিচালিত একটি স্মার্টফোন যেটি তৈরি ও বাজারজাতকরন করেছে সনি। এটি এক্সপেরিয়া এক্স সিরিজের একটি অংশ, এই ফোনটি ফেব্রুয়ারি ২০১৭ ওয়ার্ল্ড মোবাইল কংগ্রেস এ জনসম্মুখে আত্নপ্রকাশ করে।
দেশি সুইয়া

দেশি সুইয়া (বৈজ্ঞানিক নাম: Gudusia chapra), () হচ্ছে Clupeidae পরিবারের "Gudusia" গণের একটি স্বাদুপানির মাছ।
দেহ চাপা, অঙ্কীয়দেশ পৃষ্ঠদেশ অপেক্ষা সামান্য উত্তল। ঊর্ধ্ব চোয়াল সুস্পষ্ট ও মধ্যম খাঁজযুক্ত।
বাংলাদেশের মিঠাপানির অঞ্চলে পাওয়া যায়। এছাড়া ভারত, মালয়েশিয়া, মায়ানমার, নেপাল, পাকিস্তানের স্বাদুপানিতে পাওয়া যায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।
সোমেশ্বরী নদী (ধর্মপাশা)

সোমেশ্বরী নদী (ধর্মপাশা) বাংলাদেশ-ভারতের একটি আন্তঃসীমান্ত নদী। এটি ভারতের মেঘালয়ের দক্ষিণ পশ্চিম খাসি পাহাড় জেলা এবং বাংলাদেশের সুনামগঞ্জ ও নেত্রকোণা জেলায় প্রবাহিত একটি নদী। নদীটির দৈর্ঘ্য ৬৭ কিলোমিটার, গড় প্রস্থ ১০৩ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক সোমেশ্বরী নদীর প্রদত্ত পরিচিতি নম্বর উত্তর-পূর্বাঞ্চলের নদী নং ৮৬।